Poštovane dame i gospodo narodni poslanici, molimo vas da za početak rada utvrdimo da li postoji kvorum potreban za rad. Konstatujem da postoji kvorum potreban za rad i određujem pauzu do 13 časova, kada ćemo nastaviti rad u današnjem danu.
Obaveštavam vas da su sprečeni da sednici prisustvuju sledeći poslanici: Zlata Đerić, Radojko Obradović, Dragoljub Mićunović i Elvira Popović. Vlada je pismom broj 02-1489/08, od 16. jula 2008. godine, predložila da se promeni redosled tačaka dnevnog reda, tako što bi se Predlog rezolucije Narodne skupštine Republike Srbije o kontinuitetu državne politike u odnosu na Kosovo i Metohiju, umesto kao prva, razmatrao kao poslednja tačka dnevnog reda. Stavljam na glasanje ovaj predlog. Najpre kvorum. Pet minuta pauza, pa ćemo ponoviti. Ulaze poslanici ili da sačekamo. (Miloš Aligrudić, sa mesta: Tražim reč po Poslovniku.) Traje glasanje i dalje. Dobićete odmah reč. Dala sam pauzu od pet minuta. [[Posle pauze.]] Molim vas da utvrdimo kvorum za rad. Stavljam na glasanje predlog koji sam iznela vezan za izmenu redosleda tačaka dnevnog reda. Za 135, nije glasao jedan, od 136 narodnih poslanika. Konstatujem da smo odlučili da prihvatimo ovaj predlog Vlade. Pre što nego pređemo na raspravu samo da vas obavestim da su, zbog izmena u nazivu i sastavu poslaničkih grupa, u Narodnoj skupštini Republike Srbije obrazovane sledeće poslaničke grupe: Demokratska stranka Srbije - Vojislav Koštunica, za predsednika je određen narodni poslanik Miloš Aligrudić, a za zamenika narodni poslanik Radojko Obradović; Socijalistička partija Srbije (SPS) - Jedinstvena Srbija (JS), za predsednika je određen narodni poslanik Branko Ružić, a za zamenika narodni poslanik Dragan Marković-Palma. Prelazimo na rad prema dnevnom redu. Po Poslovniku za reč se javio gospodin Aligrudić.
Hvala vam. Gospođo predsednice, bojim se da opet kršite Poslovnik Narodne skupštine Republike Srbije. Ovo kako je obavljena procedura glasanja, ne ulazeći u činjenicu da je bilo dovoljno onih koji su glasali, da je odluka doneta na kraju adekvatnim brojem, način na koji ste započeli glasanje nije u skladu sa Poslovnikom Narodne skupštine. Dakle, stavili ste prvo Predlog odluke na glasanje da prethodno niste utvrdili kvorum, zatim su počele da se pojavljuju nekakve sličice na ovom našem displeju koji svi gledamo i na kraju nismo znali šta zapravo radite, da li utvrđujete kvorum, da li stavljate Predlog odluke na glasanje i tako dalje. Ako mi ne verujete, pogledajte sami stenogram šta ste izgovorili. To je bio razlog mog javljanja po Poslovniku. Nemoguće je staviti predlog na glasanje u danu za glasanje ako u tom trenutku niste prethodno utvrdili da ima 126 poslanika. Vi ste se očigledno ispravili kasnije, ali pri tom uopšte niste reagovali na adekvatan način na samom početku. Pogledajte stenogram, pogledajte šta ste izgovorili. Kad god budete tako uradili, očekujte da će oni kojima smetaju povrede Poslovnika reagovati. Samo o tome je reč. Hvala.
Pogledaću i beleške. Međutim, ono što sam htela da vam kažem to je da zbog toga što su poslanici ulazili u vreme glasanja odredila sam pauzu od pet minuta, ponovo smo najpre odredili kvorum, a zatim smo se izjasnili o predlogu Vlade o redosledu tačaka dnevnog reda o kojima ćemo raspravljati. Gospodin Tomislav Nikolić, izvolite.
Dame i gospodo narodni poslanici, prigovaram povredu člana 100, povredu dostojanstva Narodne skupštine. Vi, gospođo Dejanović, u nekoliko navrata, intervjuima koje dajete novinama i izjavama koje dajete elektronskim medijima, vređate dostojanstvo Narodne skupštine time što prebacujete odgovornost za nerad Narodne skupštine na nas predstavnike opozicije u ovoj Skupštini, neprekidno ponavljajući jednu istu floskulu kako mi vršimo opstrukciju rada Skupštine. Videćete tek šta znači opstrukcija rada Narodne skupštine. Ovo do sada je bio pokušaj da DS naučimo demokratiji poštovanju prava, pravila, reda i zakona, ne samo u Narodnoj skupštini nego u celoj Srbiji, pošto vi dame i gospodo zavodite teror u Srbiji, pošto preotimate lokalne vlasti kako vam je volja, pošto održavate sednice kad vam je i kako vam je volja. Kada se pre 20 godina raspadao Savez komunista Jugoslavije, to je bilo na jednom kongresu na kome je jedan čestit čovek rekao - ovo je neprincipijelna koalicija protiv Saveza komunista Srbije. Sada vam kažem, pravite jednu neprincipijelnu koaliciju protiv Srbije time što se trudite da sprečite SRS da bilo gde učestvuje u bilo kakvoj lokalnoj, republičkoj, pokrajinskoj, bilo kojoj vrsti vlasti. Čuo sam vas, gospođo Dejanović, pročitao sam u "Politici" da ste ušli u koaliciju sa ideološki suprotstavljenim strankama da biste izbegli da vas usisa SRS. Zaista bi trebalo da objavite naučni rad i da ga pošaljete širom Evrope, pošto niko u razvijenim evropskim demokratijama do sada nije mogao ni da pretpostavi da bi ideološki suprotstavljene stranke mogle da prave Vladu da jedne ne bi usisale druge u toj Vladi. Video sam mnogo opravdanja za ono što vi radite poslednjih dana, ali ovo mi je najbesmislenije. Prvo, SRS nije nikakav usisivač da usisava prašinu po kući. Drugo, dovoljno jake stranke i u koalicijama očuvaju svoj identitet, posebno ga očuvaju u koalicijama u kojima se poštuje njihov program i u kojima se sprovodi njihov program. A mi ćemo, naravno kada se stvore uslovi da Narodna skupština počne da radi, a mislim da će se uslovi stvoriti kada rešimo konačno hoće li u Beogradu biti demokratije ili će vladati snage haosa, poznate kao neprincipijelna koalicija DS sa ostalima. Onda kada počne da radi Skupština, onda ćete doći pred prvi ispit, ispit se zove sporazum koji je doneo vojvoda od Meridijan banke, u kome će se konačno utvrditi koliko je vama stalo do Srbije, do Kosova i Metohije u sastavu Srbije, i vama i onom još manjem koalicionom partneru, što pravi igranke i fešte kada god mu dođe neki ministarski auto u lokalnu samoupravu. Dakle, očekujemo da sud odluči ima li pravde i zakona u Srbiji, a ako sud ne odluči, naučili smo se ovih 20 godina razvijanja demokratije da sami o tome odlučujemo. Pa kako ste mogli vi, tako ćemo i mi, kako su vama pravili socijalisti kordone, sada ćete da počnete da pravite nama. Pa da vidimo da li Srbija može da izdrži vraćanje u godine u kojima nikada nije bilo demokratije ili je Srbije konačno krenula putem demokratije. Vas samo molim da očuvate svoje lično dostojanstvo zato što će mnogo od nas ovde biti zaboravljeni, a mnogi će poželeti da budu zaboravljeni zbog onoga što su u Srbiji radili. Voleo bih da vi kao jedna gospođa, kao ugledni lekar i kao Kragujevčanka ne spadnete u kategoriju onih koji bi voleli da ih narod što pre zaboravi. Prihvatili ste se posla kome vi lično niste dorasli. Protiv tog posla koji sada obavljate pobuniće se vaša ličnost kad-tad gospođo Dejanović, a onda ćete, sami to znate iz svoje struke, onda ćete vi biti na velikom ispitu da li možete da se podelite ili ne, da li ćete moći da funkcionišete ili ne. Što se nas srpskih radikala tiče, još uvek ne vršimo nikakvu opstrukciju rada Narodne skupštine, ovo radite vi, dame i gospodo narodni poslanici DS. Vi ste upregli u svoja kola ostale poslanike koji čine vašu većinu, vi stvarate haos u Srbiji, vi zavodite disciplinu kičme u Srbiji, vi promovišete jednog čoveka, Borisa Tadića, u neprikosnovenog gospodara Srbije, vama će to da se obije o glavu. Mi smo spremni da danas radimo po Poslovniku, zaista spremni, a vi kako god hoćete.
Reč ima gospodin Čedomir Jovanović.
Gospođo predsednice, poštovano predsedništvo, dame i gospodo narodni poslanici, javio sam se u skladu sa članom 104. Poslovnika Skupštine Srbije. Mislim da ne možemo tako olako preći preko svega onoga što se dešava ovde u Skupštini poslednjih nekoliko dana, jer nas to ignorisanje stvarnosti ne vodi rešavanju problema i deblokadi Skupštine. Mislim da će to ignorisanje stvarnosti samo iskomplikovati odnose, koji su iovako dovedeni do tog nivoa komplikacije da mi praktično ne možemo da radimo svoj posao. Za tako nešto nije odgovorna opozicija. Za tako nešto je odgovorna vlast, vladajuća koalicija, za tako nešto ste odgovorni vi, gospođo predsednice. Zakazali ste ovu sednicu kršeći Poslovnik i ignorišući predlog 108 poslanika, sa kojima se mi iz LDP ne slažemo, ali ne možemo da ignorišemo njihovo pravo da oni parlamentu predlože rezoluciju o Kosovu, koju su predložili u skladu sa Poslovnikom, a koju vi niste stavili na dnevni red. Zbog toga smo izgubili jedan dan Skupštine i pronašli, uz međusobne kompromise, rešenje problema koji nije proizvela opozicija, koji je proizvela nefunkcionalna vladajuća koalicija. Dva dana ovde gubimo zbog toga što se u Skupštini Srbije naplaćuju greške koje su napravljene na nekom drugom mestu, pri konstituisanju Skupštine grada Beograda. Za tako nešto nije odgovorna LDP, za tako nešto je odgovorna koalicija DS i SPS. Jasno je da se ne može ući u raspravu o tako važnom pitanju, kao što je pitanje ratifikacije Sporazuma o stabilizaciji i pridruživanju, bez otklanjanja tako krupnih prepreka koje se nalaze na putu od Vlade do Skupštine, a koji se pre svega vezuju za situaciju u kojoj se nalazi Skupština grada Beograda. Očekuje se odluka suda, a nama je na konsultacijama jasno rečeno da će se poslanici pozivati na svoje poslovničko pravo i blokirati rad parlamenta sve dok ne bude jasno šta je sud odlučio po pitanju tužbe koje su odborničke grupe DSS i SRS podnele Okružnom sudu. Vi ste nas sada uveli u ovu skupštinu i ako smo već počeli debatu, onda mi iz ove Skupštine ne mislimo da izlazimo, pa u nju da se vraćamo nakon dva sata, nego želimo da raspravljamo o Sporazumu o stabilizaciji i pridruživanju. Ako ste spremni na tu vrstu konflikta sa poslanicima koji se tome protive, ne zbog toga što ne žele raspravu o sporazumu, nego zbog toga što ne žele da se pomire sa kršenjem zakona koje je izvršeno na nekom drugom mestu, onda hajde da uđemo u tu debatu, neka se na ovom mestu reše oni odnosi koji su iskomplikovani na nekom drugom. Ali, ovakva situacija u kojoj se opozicija optužuje za blokadu parlamenta, nije tačna i nije istinita. Mi smo sada glasali za izmene dnevnog reda zbog toga što vladajuća koalicija nema većinu za tako nešto. Mi smo to učinili zbog toga što želimo raspravu o Sporazumu o stabilizaciji i pridruživanju, a ne zbog toga što želimo da se ponovo prekine Skupština. Ili imamo Skupštinu ili je nemamo Skupštinu, ili postoji vladajuća većina ili ne postoji. Ili ste socijalisti u koaliciji sa DS u Beogradu ili te koalicije nema. Ali ne možete sedeti na dve stolice i zbog toga dovoditi parlament u blokadu u kojoj se mi danas nalazimo, a DS to treba jasno da kaže i raščisti te komplikovane odnose. SPS je svesno ušla u kršenje Zakona o Skupštini grada da bi nas uvela u poziciju u kojoj se mi sada nalazimo. Parlament ne može raditi ukoliko seu ponedeljak organizuje sednica Skupštine Beograda, na kojoj će se nastaviti konstituisanje gradske vlasti. Mi ne možemo da usvojimo Sporazum o stabilizaciji i pridruživanju zbog želje SPS da sedi na dve stolice. To se mora raščistiti ne u ovoj skupštini, po ovoj tački dnevnog reda, nego unutar vladajuće koalicije. Gospođo Kolundžija, niste došli na konsultacije. Mi smo se pojavili na konsultacijama u pola jedan, bili smo na konsultacijama u 10, juče pet puta - znači neće biti ove skupštine, na način na koji mi želimo da bude, zbog toga što vi niste sposobni da vodite parlament na način na koji se parlament vodi. (Predsednik: Vreme.) Mi se ne slažemo sa SRS, ali ovo što oni danas rade isključiva je posledica nesposobnosti i neefikasnosti vladajuće koalicije i neuređenih odnosa između koalicionih partnera, koji su iskomplikovali konstituisanje Skupštine grada, a nas su doveli ovde u poziciju da mi sada plaćamo. Za to nije odgovorna LDP, a još manje mislimo da pružamo podršku politici koja je toliko nesposobna, konfuzna i koja se sapliće na prvom koraku, a to je prva tačka dnevnog reda - ratifikacija Sporazuma o stabilizaciji i pridruživanju. Može premijer Cvetković da bude zabrinut za neefikasnost parlamenta, ali je njegova vlada odgovorna za izgubljena tri dana ovde u Skupštini. Gde su poslanici vladajuće koalicije? Nema ih. Nije to uradila LDP, SRS ili DSS, to je isključivo nesposobnost vladajuće koalicije. Vi ste, gospodine Đeliću, ovde došli kao predstavnik Vlade, treba da znate da nemate 126 poslanika i da ne možete da vodite ovu tačku dnevnog reda bez većine u parlamentu. Daćemo glas za sporazum, ali za ovo što se sada dešava ne mislimo da dajemo podršku i sa tim se ne slažemo. Hvala vam za ova dva minuta i neću se više javljati po Poslovniku.
Gospodin Todorović, po Poslovniku. Molim da se držite vremena, tri minuta po Poslovniku, da ne bih isključivala mikrofon.
Dame i gospodo narodni poslanici, pokušaću da u svojih tri minuta kažem ono što imam nameru, međutim, molim vas da mi odbijete vreme za citiranje. Ovo radim i zbog vas, ali prvenstveno zbog građana Beograda i zbog građana Srbije, da pokažem vašu dvoličnost, vaše dvostruke aršine, kako se ponašate na jednom mestu kako vam odgovara da se ponašate u Skupštini Srbije, a kako se recimo ponašate u nekim drugim situacijama, kao u opštini Titel. Molim vas, čitam zvanično pismo koje je upućeno Ministarstvu državne uprave i lokalne samouprave od strane predsednika Skupštine opštine Titel, Milorada Jovančevića, gde kaže: "U prilogu dopisa dostavljam vas zapisnik sa prve konstitutivne sednice Skupštine opštine Titel, održane 11. jula 2008. godine, i odluke koje su donete na toj sednici. Skupštinska većina od 14 odbornika, Skupština broji 25 odbornika, SRS, SPS i DSS održala je sednicu nakon višesatne opstrukcije devet odbornika DS. Od 10.00 sati do 18,00 časova, osam sati je devet odbornika DS vršilo opstrukciju u Skupštini opštine Titel". (Iz sale: Malo.) Malo? E, imaćete priliku da vidite šta je dosta. "Predsednik Skupštine opštine Titel i ostali organi izabrani na sednici (nije ovo kraj šta radite) pokušali su 14. jula 2008. godine, ponedeljak, da izvrše primopredaju, u čemu su sprečeni. (Polako.) Od ponedeljka pa do danas, četvrtak, opštinski funkcioneri iz prethodnog saziva, zajedno sa neidentifikovanim građanima prisutnim u zgradi, onemogućavaju primopredaju novoizabranih organa. Dana 17. jula došlo je do kulminacije, tako što je bivši predsednik opštine iz DS, Milivoje Petrović, onemogućio rad svih službi opštine Titel, kao i službe Poreske uprave koje se nalaze u zgradi opštine Titel, tako što je naredio da se zagrada zaključa i ne dozvoli nikome ulazak. U ovako flagrantnom kršenju zakona učestvuje i MUP, jer policijski službenici učestvuju u sprečavanju primopredaje. Zbog nastale situacije, koju su izazvali bivši predsednik opštine Milivoje Petrović i bivši predsednik Skupštine Milan Nastasić, zahtevamo hitno reagovanje nadležnih organa, kako bi se sprečili mogući sukobi većih razmera između građana". E, to ste vi iz žutog preduzeća. Kada je borba za vlast, u stanju ste da učinite sve ono što vam odgovara. Ako se to dešava nekome drugome i ako insistira na poštovanju zakona, mi u Beogradu isključivo insistiramo na poštovanju zakona, hoćemo da sprečimo izbornu krađu građana Srbije, jer pokušavate mimo zakona, mimo poslovnika da formirate vlast u Skupštini grada Beograda, da bi nastavili da pljačkate građane Beograda. E, to vam nećemo dozvoliti. Moraćete da poštujete zakon. Rekli smo vam - dok ne bude urađeno sve onako na čemu zakon insistira, nećemo vam dozvoliti da ova skupština radi. Nemojte da obmanjujete građane Srbije - kako opozicija opstruira rad i zaboga opozicija nije za to da se usvoje svi zakoni i predlozi koji bi omogućili bolji život građana Srbije. Od 2001. godine vi obmanjujete građane Srbije navodnim reformama i onim što moramo da uradimo. Zato ste prodavali šećerane za tri evra, zato ste prodali "Sartid" za 21 milion, zato ste rasprodali Srbiju i hoćete ponovo samo da dovršite posao. Nećemo vam to dozvoliti - da znate da Skupština neće raditi dok se ne istera sve ono što zakon piše vezano za Skupštinu grada Beograda.
Ima reč gospođa Radeta - reklamira Poslovnik.
Dame i gospodo narodni poslanici, juče i sinoć su kerberi žutog diktatora Borisa Broza, Đelić i Cvetković, izjavljivali - kako Narodna skupština, odnosno poslanici opozicije, kako rekoše, opstruišu građane Srbije. Volela bih da nam danas kažu ko to opstruiše građane Srbije, ko to ne dozvoljava pre svega građanima Beograda i građanima ostalih delova Srbije da počnu normalno da žive, da počnu normalno da funkcionišu, ko to sprečava početak izgradnje zaobilaznice oko Beograda, ko to sprečava mostove koji su neophodni u Beogradu, ko to sprečava građane Srbije da počnu konačno da rade, da počnu konačno da žive normalno, onako kako bi svaki normalan čovek i svaka normalna vlada trebalo da priušti svojim građanima. Šta vi ovde nama nudite? Nudite nam da pređemo preko svega da bismo raspravljali o nekom vašem sporazumu koji ne znači ništa. Lažete građane da taj Sporazum o pridruživanju EU je ne znam koliko bitan za građane Srbije. Vama je bitno da ga što pre usvojite, prihvatite, da biste tako na prećutan način prihvatili i Kosovo u Evropskoj banci, i Kosovo u MMF-u, i kosovske pasoše, jer ne čusmo da ste se ovih dana oglasili da reagujete na sve ovo što vam vaši evropski prijatelji kažu. Vi to znate, vi ste s njima u dogovoru, nije to za vas nikakva novost. To je možda novost za građane Srbije, koji su naivno verovali da ćete vi zaista čuvati integritet države Srbije. Vama se žuri zbog ovog sporazuma, a znate da ne može biti primenjivan, zato što se od vas traži saradnja sa Haškim tribunalom. I vas baš briga šta se dešava u Haškom tribunalu, što je tamo ubijeno 13 Srba, što Haški tribunal hoće da ubije Vojislava Šešelja. Sinoć ste mogli da čujete, ako ste gledali, da je haško tužilaštvo podnelo zahtev da se Vojislavu Šešelju ponovo nametne advokat, branilac. Vas baš briga što je to u potpunosti u suprotnosti sa svim međunarodnim aktima i što je to najgrublje kršenje ljudskih prava. Oni u Hagu to rade u očaju, tužilaštvo u Hagu je očajno, jer Vojislav Šešelj vodi 36 prema nula protiv Haškog tribunala. Haški tribunal vidi da se zapleo kao pile u kučine i to sve zahvaljujući vama, zahvaljujući vašem mafijaškom premijeru, koji je tražio da Vojislav Šešelj bude odveden u Hag. (Predsednik: Vreme.) Završavam. On je, kako je rekla Karla del Ponte, tražio da se Šešelj nikad ne vrati i zato Haški tribunal sada pokušava da ispuni njegovu želju, da ubije Vojislava Šešelja u Haškom tribunalu. Vas baš briga šta se dešava s bilo kojim građaninom Srbije. Vi čekate de se dokopate privatizacije NIS-a, EPS-a, da napunite svoje džepove, da dokusurite Srbiju, i to je jedini razlog zbog kojeg se vi borite za vlast i u Beogradu, i u Srbiji i u svim drugim opštinama po Srbiji, lokalnim samoupravama; ne radite ništa zbog naroda, radite zbog lopovskog žutog preduzeća na čijem je čelu diktator Boris Broz.
Gospodin Marković ima reč.
Dame i gospodo narodni poslanici, bio sam poslednji prijavljen po Poslovniku u 17,55 juče i trebalo je da izađem da govorim, međutim, predsednica je prekinula sednicu u 17,55 tako da nisam izašao. Da vas podsetim, gospodo demokratori, na devedesete godine, kada je jedna politička stranka koja je sada sa vama u koaliciji pokušala da vam otme izbornu volju u Beogradu, sjatilo se i kuso i repato iz cele Evrope, dolazili su raznorazni Gonzalesi ... Gospodine primerak, ako imate nešto da kažete, izađite za govornicu posle mene, pa kažite. Ovako sa mesta da njačete i da dobacujete, nemojte. Vama su pomagali, pod sumnjivim okolnostima, da sačuvate tzv. izborne rezultate, pa su morali da se prave leks specijalisi, pa da se Beograd izdvoji iz sastava drugih gradova i opština, pa da se vama preda vlast. Danas kada je bilo očigledno da demokratorsko preduzeće nema većinu, da ta skrpljena koalicija s koca i konopca ne može da ostvari većinu u Beogradu, pokušavate na najgrublji mogući način da pokradete ne SRS, nego izbornu volju građana Beograda. Razlog je vrlo jednostavan. Dvadesetak dana pošto je potpisan koalicioni sporazum počeli su da se dime odžaci u Gradskoj skupštini. Svi papiri koji su na bilo koji način dokazivali vaše kriminalne radnje odlazili su u peć. Kamionima ste odvlačili odavde materijal koji bi mogao da ukaže na vaše kriminalne radnje u Beogradu. Ovo se u Beogradu završiti, ovako kako vi mislite, neće. SRS ima snage da se izbori da sačuva volju građana. Još nešto da kažem, da građanima Srbije pokažem na šta liči i parlament, i Vlada, i predsednik Srbije i Srbija u celni. Nekad u tursko vreme, na dvorovima velikih vezira i sultana, postojali su ljudi koji su se zvali evet efendije i jedini posao im je bio ...(Predsednik: Vreme.) koristim i druga tri minuta... kad sultan nešto kaže da klimnu ... [[Isključen mikrofon.]]
Gospođa Pop-Lazić ima reč.
Poštovane kolege narodni poslanici, javljam se po Poslovniku, čl. 225. i 226, koji mi daju mogućnost da vam se obratim i zatražim obaveštenje o svim pitanjima potrebnim za vršenje funkcije narodnog poslanika. Zašto? zato što ovih dana, kao narodni poslanik, srećem ljude koji postavljaju najprostije pitanje za jednog čoveka - imamo li mi državu? Zašto to narod pita? Koliko god da je narod pismen ili nepismen, zna šta je Ustav, zna šta su njegova prava, zna šta bi trebalo da bude država i šta od te države može da očekuje. Dakle, mi koji smo to učili znamo da je država teritorija, da je država narod i da država mora da ima elemente prinudne sile da bi to bila u punom kapacitetu. Znamo li mi kolika je naša teritorija? Očigledno ne znamo, jer njome trgujemo. Imamo li mi sigurnost u tu državu, da će ona u svakom trenutku da stane iza nas i da nas zaštiti? Kažu građani, nemamo. Evo, čitaju ovih dana naslove vezane za izručenje ovog nesrećnog mladića Miladina Kovačevića i kažu - da li je moguće da su na mig SAD povukli konzula iz Amerike zbog toga što je dao pasoš u jednom pravcu svom državljaninu, koji je došao na svoju teritoriju, tamo u ambasadu, zatražio pasoš i ovaj je bio u obavezi to da mu da. Još se govori o izručenju jednog našeg državljanina zbog toga što je učestvovao u nekoj uličnoj tuči. Ako budemo i zbog toga počeli da izručujemo naše građane, nemojte da se začudite ako naši građani budu rekli - mi više nećemo da budemo državljani ove države, bićemo državljani Kine, ili Rusije, ili Bangladeša ili ne znam čega, tamo imamo uređen sistem, imamo predsednika Republike koji vodi računa o svojoj zemlji i o svom narodu. Dala sam ovaj primer zato što je najsvežiji, ali od 2000. godine vi neprestano trgujete ljudskim dušama i izručujete ljude Haškom tribunalu, ne pitajući se šta se tamo dešava. Dok selo gori, a ja vam kažem da država gori, baba se stvarno češlja. Mi se ovde mlatimo otimajući se o vlast. Vi se otimate o vlast, ne date vlast. (Predsednik: Vreme.) Odmah ću završiti. Znam da u političkoj pragmatici niko na tacni ne daje vlast. Vlast se uglavnom otima. Ali, kako? Onako kako ste vi otimali vlast paljenjem Narodne skupštine, nemoguće je da to očekujete od SRS. Ali na ovakav jedan legitiman način - da. Zato vas opominjem i čudim se, prvo medijima, onda vama političarima koji ste predstavnici naroda, da li je moguće da baš nikoga ne interesuje šta se posle šest godina dešava sa Vojislavom Šešeljem u Haškom tribunalu. Da li vi shvatate da je njima opet najlakše da ga ubiju, kao su ubili Slobodana Miloševića. Hoćete li da doživimo još jedno takvo poniženje ili će neko iz ove države nešto da uputi međunarodnoj zajednici, UN, Haškom tribunalu. Hoće li neko da se oglasi? Hoće li neka kampanja javna da se povede, bar među intelektualcima i narodnim poslanicima, kao pojedincima, koji će reći, aman ljudi, dosta je, ne damo više da nam ubijate naše građane... (Predsednik: Vreme.) ... to što su oni tamo u pritvoru ne znači da su ni krivi, čak i da su krivi... [[isključen mikrofon]]
Za reč se javila gospođica Nataša Jovanović, reklamira Poslovnik.
Gospođo predsedniče, dame i gospodo narodni poslanici, Skupština Srbije je juče prekinula rad, pošto poslanici DS i koalicije koja vodi Srbiju u dalju propast nisu omogućili da repliciram predsedniku poslaničke grupe gospođi Nadi Kolundžiji. To dovoljno govori o vama i o stanju u kome se vi nalazite, izbezumljenosti, haosa u koji vodite sve dalje Srbiju i stanja zaista uvođenja Srbije u diktaturu preko predsednika Srbije Borisa Tadića, koji je samo puki instrument u rukama onih koji su sastavili ovu vladu, koji pljačkaju građane Srbije osam godina, otimaju nam Kosovo i Metohiju, uništavaju sve ono za šta smo se mi Srbi, mogu slobodno da kažem, kroz vekove borili. Sedamnaest godina našeg stradanja, što pod NATO bombama, sankcijama, okupacijom srpskih zemalja, okupacijom Dosovske vlasti, vama nije bilo dovoljno da se urazumite i da pogledate gde se mi danas nalazimo kao država i kao narod. Odavde, iz Skupštine Srbije, potpredsednik Vlade, Božidar Đelić, otišao je na jednu televiziju sa nacionalnom frekvencijom, sa nekim saradnicima, ovim činovnicima koji nisu mogli da sede ovde, i sinoć je izrekao nešto, a jedan od profesionalnih novinara koja je urednik naše ''Velike Srbije'', gospođa Elena Božić-Talijan i ja smo danas to komentarisale. Rekao je neverovatnu glupost, ne znam kako da nazovem takvu izjavu potpredsednika Vlade. Kaže, onda su oni blokirajući i opstruišući Srbiju, zamislite, mi to radimo – vaša nesposobnost, vaša diktatura, vaše otimanje vlasti u Beogradu, vaš pritisak i vašeg ministra Milana Markovića na lokalne samouprave gde srpski radikali vrše vlast – a onda Đelić kaže, time su pokušali da prekroje izbornu volju građana. Da li to rade srpski radikali ili vi to radite? Pretnjama, ucenama. Hoćete da kažete da je odbornik iz Rume otišla tek slučajno na letovanje, da samo u Brusu se to slučajno dešava, da su pritisci na pojedine odbornike u Vrnjačkoj Banji neverovatni, da to isto pokušavate tamo gde je uspostavljena legalna i legitimna vlast, kao što je u pitanju Kraljevo ili Trstenik, ili drugi gradovi u Srbiji, gde mi zaista služimo za primer i svaki gradonačelnik, zamenik gradonačelnika, predsednik opštinskog parlamenta, svaki srpski radikal i svako od naših koalicionih partnera. Gospođo predsedniče, ovo jednostavno ne može ovako da traje. Naša snaga je izuzetno velika i mi, kao autentični predstavnici srpskog naroda i nacionalnih manjina, ne želimo da se na ovakav način degradira Srbija, najviše zakonodavno telo. Budite sigurni da nas je zaista mnogo, da predstavljamo najpre onih dva miliona i 200.000 ljudi koji su glasali za Tomislava Nikolića, pa zatim ogromnu snagu koja je ukazala poverenje našoj listi, da mi nećemo od toga da odustanemo. Koliko god da ste osioni, da ste bahati, ne znam kakve mere da preduzmete, na koji način da se obračunavate sa nama, ne može da ide ovako. Morali ste da naučite lekcije 20 godina višestranačja u Srbiji i da znate da kada je tako velika snaga u parlamentu koja je, ne poštujući volju građana, dovedena u situaciju da bude opozicija, a ne da vršimo vlast, onda morate da budete spremni na sve. Na to da formalno možete da imate kakvu-takvu većinu (Predsednik: Vreme.), evo završavam, pa i narednih godinu, dve ili tri, ali neće biti sednice Narodne skupštine. Neće zbog toga što otimate vlast, neće zbog toga što znate da se Haški tribunal sprema da ubije našeg predsednika prof. dr Vojislava Šešelja, neće zbog toga što kršite sve norme Ustava, za koji ste sami navodno glasali, i zbog toga što ministri i sam premijer, koji je juče došao u Skupštinu, ne shvataju da iz svega ovoga treba da izvuku poruku. Mi nećemo da glumimo opoziciju, kao što to neki ovde rade, ubacujući kartice za vaše, gospodine Jovanoviću... [[isključen mikrofon]]
Gospodin Aligrudić.
Hvala. Molim vas da mi ne računate ovih deset sekundi prilaska za govornicu. Mogu da razumem da se dogodilo u Srbiji nešto čudovišno, da se napravila jedna neprirodna koalicija, koja je praktično izdala očekivanja građana posle raspisanih izbora, da se skupio konglomerat svega i svačega što je politički suprotno jedno drugome, ali su se našli očigledno oko jedne ideje vodilje, a to je da se učini čin koji je skoro ravan nacionalnoj izdaji kada je reč o ratifikaciji Sporazuma o stabilizaciji i pridruživanju. Jer on znači implicitno priznavanje otimanja dela naše teritorije i prateći tekst tzv. rezolucije o kontinuitetu državne politike u vezi Kosova i Metohije, koju bih rado nazvao aktom o diskontinuitetu te državne politike, jer sa tom politikom nema nikakve veze. To je nešto što vi javno demonstrirate ovde, to je nešto što će građani ceniti, isti oni koji su za sve nas glasali i koji će sutra sigurno imati koju reč da kažu o tome. Ovo što radite u Republici i pokušavate to isto da radite na drugim nivoima vlasti. To ste se drznuli da radite i u gradu Beogradu. To možemo da razumemo. Shvatamo mi šta vi radite. Jako teško je prihvatiti da to što ste naumili da uradite, izdajući one ljude koji su za sve nas glasali, da to radite kršenjem Ustava i zakona. To je nešto što ne može da se prihvati. Kažem, da razumemo političku nameru možemo, nije Srbija jedina zemlja. Postoje tih preletanja i tih izbornih prevara, postizbornih prevara i u drugim zemljama. To što ste naumili da uradite, to što ste naumili da u gradu Beogradu imate koaliciju SPS, DS i njenih satelita, sa LDP koji će vas manjinski podržavati, to je politički naum. Vi ga možete izvesti, to nije nikakav problem. Problem je u drugom nivou, to sam maločas objasnio. Međutim, nemoguće je prihvatiti da to radite na način kojim se krše Ustav i zakon, i Poslovnik Skupštine grada. To je nešto u čemu ne možemo nikada da se složimo, niti će bilo ko se odgovorno bavi politikom u Srbiji reći, dobro, u redu je, svršenom poslu mane nema. Što je najgore, vi taj posao niste ni završili, nego ste namerili, i pored očigledne činjenice da se konstitutivna sednica Skupštine grada Beograda ne može nastaviti, da tu sednicu na silu nastavite protivno zakonu i da izaberete predsednika Skupštine grada, bez obzira na sva upozorenja koja se čuju. Mi danas treba da čekamo odluku suda, za koju osnovano strahujemo da će biti politička odluka. To je ono što je problem u ovoj državi. Dokažite nam da nije tako. Boris Tadić je rekao da će upotrebiti sva sredstva, u jednom od svojih prvih obraćanja posle izbora, da se (Predsednik: vreme.)... završavam, zahvaljujem... ne formira koalicija SRS, DSS i SPS-a, a očigledno je da su sva ta sredstva na delu. Molim vas, da vodite računa o tome, politički naum je jedno, a protivzakonitost i protivustavnost je nešto sasvim drugo. Mi nećemo, a ovim završavam, koristiti previše prava za javljanje za reč po Poslovniku, jer mislimo da ni to nije možda pravi odgovor na ovu čitavu stvar, ali svakako poštujemo one koji smatraju da jeste i na ovaj način želim da nastojanja, a pre svega SRS, da ovu stvar istera na čistac zajedno sa nama, podržim do kraja. Hvala.
Reč ima gospodin Batić.
Dame i gospodo narodni poslanici, gospođo predsednice, predlažem da, u skladu sa članom 58. stav 1 - prekid ili stav 2 - pauza, napravite pauzu u radu Skupštine, do momenta kada će ona moći da počne normalno da radi. Obavite konsultacije, neka se završi ova ršomonijada oko Skupštine grada Beograda. Tri dana smo taoci nepostojanja volje da ovaj parlament radi. Ne moraju ljudi koji nemaju nikakve veze sa tim problemom da budu taoci. Gospođo predsednice, zbog vašeg predsedavanja, odnosno zbog vašeg postupanja protivno odredbama Poslovnika o radu Skupštine, ona je pretvorena u anarhiju, u haos, u teatar apsurda. Šta mi ovde radimo? Koju poruku emitujemo građanima Srbije? Naša poslanička grupa odlučila je da obezbedi parlamentarnu većinu, ne zbog te većine, nego zbog interesa Srbije i njenih građana, zbog one borbe za evropsku i demokratsku Srbiju, koju smo započeli još 90-tih godina, u ime ne nas nego svih onih koji su deceniju proveli na mitinzima, trgovima, ulicama, pred kordonima, pendrecima, želeći jednu lepšu, slobodnu, demokratsku i evropsku Srbiju. Vi to ignorišete. Gospođo predsednice, znam, i vi ste to demonstrirali sijaset puta, kada je govorio Čedomir Jovanović, sve vreme ste se ignorantski smejali. Tada ste počeli da zavodite disciplinu, da povreda Poslovnika i njeno reklamiranje traje tri minuta. Dozvoljavali ste da ljudi povodom povrede Poslovnika Narodne skupštine govore 10 ili 12 minuta, ignorišete prava na održavanje reda, član 103, da izreknete opomenu za uvredljive reči, za iznošenje činjenica iz privatnog života pojedinaca. Niste nikome izrekli opomenu, niste nikoga udaljili, a imali ste sijaset poslovničkih mogućnosti za to. Zašto? Vi poštujete partijsku disciplinu, ali intimno vi pripadate onom starom korpusu Socijalističke partije Srbije. Vi ste juče i nebrojano puta to dokazali. Priča o reformisanim socijalistima mislim da u vašem liku nema nikakve veze.
Za reč se javio gospodin Branko Ružić.
Poštovana predsednice, poštovano predsedništvo, pre 20-tak minuta sam reklamirao i, želeći da iskoristim svoje pravo na repliku, signalizirao vama za predsedavajućim stolom. Ali, naravno, da u ovom momentu kada se nalazimo pred donošenjem važnih zakona za državu Srbiju, oni koji žele da u ovom parlamentu urade ono što im je legitimno pravo, boreći se za svoja politička prava, u tome vidim opravdanje za to da ne dobijem odmah promptno reč i pravo da repliciram. Replika se odnosi na iznete neistine o odgovornosti SPS za ono što se dešava u Beogradu. Smatram da svojevrsni pritisak, koji se ovde vrši i na sud, u smislu donošenja odluke po tužbi političkih partija koje su imale pravo da to učine, jeste možda legitiman za neke, ali molio bih da mi objasne koja je to nadležnost ovog doma u odnosu na tužbu koju su uputili Okružnom sudu. Takođe, što se tiče odborničke grupe SPS, PUPS i JS u Skupštini grada, gospodin Aleksandar Antić je tamo upravo uradio suprotno. On je vratio tok sednice u onu definisanu procedurom situaciju i vratio dnevni red na onaj sadržaj dnevnog reda koji je jedini mogao da bude kada je prvobitno saziv i poslat. Smatram da ovo zaista nije mesto na kome o tome treba da raspravljamo. Da li se vrši opstrukcija rada parlamenta u trenutku kada treba doneti veoma važne zakone za državu Srbiju, ne samo ratifikaciju SSP, nego i ratifikaciju sporazuma između Vlade Ruske federacije i Vlade Republike Srbije, takođe i rezoluciju o kontinuitetu državne politike na KiM? Da li se opstrukcija vrši, sa čije strane, to nije ni na vama, ni na nama iz vladajuće većine da odlučimo. Mislim da će javnost Srbije to sasvim dobro videti, a vama neka služi na čast to što radite.
Zahvaljujem se i izvinjavam se, nisam shvatila da ste želeli repliku i zato vam nisam dala ranije reč. Gospodin Tomislav Nikolić.
To šta kome služi na čast videćemo veoma brzo, mladi kolega. Samo da vas podsetim, a nije valjda moje da pamtim šta govori predsednik vaše političke stranke, nego bi trebalo da vi to znate. U kampanji za ove izbore predsednik Socijalističke partije Srbije je na tribini rekao: "Taj sporazum je stranački sporazum Demokratske stranke i to ćemo poništiti čim se završe izbori". Kada je to postao veoma važan dokument u vašoj ideologiji, ne znam. To govori o tome šta nekome treba da služi na čast. Dakle, nemojte da nas optužujete da sprečavamo donošenje sporazuma, to vi sprečavate. Vi sprečavate time što ste Srbiju pretvorili u neku zemlju, ne bih mogao da je prepoznam, možda iz vremena Milana Obrenovića. Otprilike, posle toga od majskog prevrata, dobro i ona Obznana, mi nismo imali ovako neuređenu zemlju, zemlju u kojoj je jedan čovek bio gospodar svega, pa čak i vaše ideologije, jer vi ste za dva meseca od stranačkog sporazuma DS ubeđeni da je to nešto što Srbiji treba i da zbog toga ne treba da se vrši opstrukcija. Jeste čitali taj sporazum? Hoćete li uopšte o njemu da diskutujete? Nećete, niste ga ni čitali, čitao ga je neko ko vam govori da je to dobro. Taj sporazum će, u stvari, da razotkrije vašu ideologiju. Još uvek ne ulazim sa vama u spor, ulazim u spor sa onim delom vaše ideologije koji kaže "Kosovo je Srbija". Videćemo da li je po vama Kosovo Srbija kad dođemo na taj sporazum i kad dođe na red naš amandman. Svako od vas ko ne želi da prihvati amandman, u kome u Zakonu o ratifikaciji mi tvrdimo šta je Kosovo, svako od vas priznaje da KiM nije sastavni deo Srbije. Nemojte da nam držite lekcije, predugo ste, otkako je DOS došao na vlast, bili miljenici vlasti. Predugo ste puštali da mi trpimo sve njihove udarce. Ništa, kud su nas oni tukli, dodajte i vi poneki bič, samo da vas ne slušaju previše kako se to radi s policijom i sudovima kojiteraju poslanike u zatvor. Ne verujem da ćete to od njih da učite, nije bilo dobro to, to se i njima posle toga osvetilo. Dakle, vi pustite da mi radimo svoj posao, vi radite svoj. Vaš posao je da obezbedite ovde kvorum, da sednica može da počne, da ne tražite od LDP-a kvorum, jer to je nisko. Nije dobro ni od LDP-a da im da kvorum, a posle ih opominje što nisu imali kvorum. Nisu imali i ne treba da bude sednice. Dali ste im kvorum, više ih ne kritikujte, učestvujete u nečemu. Da raščistimo prvo da li ste vi svesni, gospodo socijalisti, šta se u Srbiji dešava i da li vam je milo samo zato što vi niste na meti? Da li je demokratija, po vašoj meri, samo ako ste na vlasti i onda može sa opozicijom da se radi šta god hoće? Sada da ste na ovoj strani, bili biste uporniji od nas za ovom govornicom. Samo je to - da li si pismo ili glava, odlučilo kako ćete vi da se ponašate u Skupštini. Ovde bi trebalo da svimislimo isto, i o Ustavu, i o zakonu, i o Poslovniku, i o demokratiji i o pravu građana da izaberu vlast, i o pravu građana da posle izbora dobiju vlast. A ne da čekaju dva-tri meseca dok ne krenu pritisci i ucene, prvo na vašu partiju da promeni stav, a onda da vaša partija prenese dalje taj pritisak. Vi mislite da je to dobro? Vi mislite da je to normalno, da je to moralno da birač izlazi na izbore i da ne zna šta će njegova partija da uradi posle izbora? Mislite da je to dobro za Srbiju? Nije dobro za Srbiju. Evo vam vlast, vladajte, radite šta god hoćete, ali nemojte da se ponašate u izborima kao opozicija. Vladate osam godina, obećavate nam tek posle osam godina da ćete početi da radite. Iskreno da vam kažem, upotrebio bih sva sredstva da vas sprečim da dođete na vlast, jer je ministar pre samo 15 dana rekao - ako hitno ne prodamo nešto veliko, pada nam budžet. Ej, ljudi, ako ne prodate nešto veliko?! Što nije rekao - ako ne napravimo nešto veliko, ako ne izgradimo nešto veliko, ako ne postignemo nešto veliko, nego ako ne prodamo nešto veliko. Da li to žurite da prodate još ovo što imamo? Šta ćemo posle? Ko je to gradio? Vi? Ni vi, ni ja. Delom ja, imam mnogo staža, a vi nemate baš toliko. Gradili su naši očevi, naši dedovi. Došla banda, okupio je Zoran Đinđić... [[Isključen mikrofon.]]
Pauza 10 minuta. [[Posle pauze – 14.10]] Reč ima gospodin Dušan Marić.
Dame i gospodo narodni poslanici, javljam se po članu 225. Poslovnika Narodne skupštine. Danas se navršava deseta godišnjica od najmasovnije otmice Srba na Kosovu i Metohiji. Dana 18. jula 1998. godine šiptarski teroristi su samo na području opštine Orahovac oteli više od 50 srpskih civila. Srbe iz Orahovca otele su njihove komšije Šiptari, s kojima su tada živeli u dobrim dobrosusedskim odnosima. Samo u selu Retimlje 18. jula oteto je 16 muškaraca, među njima 14 članova porodice Kostić. Njih su oteli, kao što sam rekao, njihove prve komšije, uveče su im opkolili kuće, a onda su im ujutru postavili ultimatum da se predaju ili će biti ubijeni. Dali su im časnu reč, besu, da će poštedeti njihove živote, da ih neće mučiti, samo će ih prebaciti na drugu teritoriju. Nesrećni ljudi su, nažalost, poverovali u riječ svojih komšija. To ih je koštalo života, a njihovih porodica vječne patnje. Od 14 Kostića koji su tog dana kidnapovani, osmorica su bili neoženjeni mladići. Dvojica od njih bili su dječaci, učenici trećeg razreda srednje škole. Tog dana šiptarski teroristi su u smrt odveli dva sina i pet unuka Nikole Kostića. Zbog vremena, da ne bih prekoračio vreme predviđeno Poslovnikom, sada ću citirati šta je o tom slučaju pisalo srpsko ''Oslobođenje'' sa Pala 4. aprila 2001. godine. "Prvom Nikolinom sinu Stajku šiptarski zlikovci oteli su oba sina, Miodraga i Svetislava. Svetislav nije bio oženjen, a Miodragova supruga Vesna ostala je sa dvoje maloljetne djece, petogodišnjim sinom Veljkom i trogodišnjom ćerkom Milenom. Drugom Nikolinom sinu Stanoju i njegovoj supruzi Kosari Šiptari su oteli jedinog sina Srećka. Srećko nije bio oženjen. Srećkovom smrću znači da je ta grana stabla porodice Kostića osuđena na odumiranje. Trećeg Nikolinog sina Anđelka, petnaestog stradalog Kostića, šiptarski teroristi su ubili te noći 18. jula, samo nekoliko časova prije nego što će u smrt odvesti njegovog dvadesetogodišnjeg sina Živka. Teroristi nisu poštedeli ni četvrtog Nikolinog sina Mladena. Kidnapovali su njega i njegovog najmlađeg sina Nebojšu, učenika trećeg razreda srednje tehničke škole u Đakovici. Nikolinom bratu od strica Božidaru komšije su 18. jula kidnapovali oba sina, Todora i Lazara. Todorova ćerkica Anđela oca nije ni zapamtila. Poslednji put ga je vidjela kada je imala 11 meseci. Mlađi Todorov sin nije bio oženjen. Dimitrije Kostić otet je zajedno sa oba svoja sina, Vjekoslavom i Miroljubom. Iza Vjekoslava su ostala dva maloljetna muška djeteta, osmogodišnji Dušan i jednogodišnji Nikola. Drugi Dimitrijev sin nije bio oženjen. Nesreća koja je Retimlje u crno zavila nije mimoišla ni Dimitrijevog sestrića Dragoljuba, i njemu su Šiptari oteli oba sina, Saška i Jugoslava. Nisu bili oženjeni. Zajedno sa Kostićima, u smrt su odvedena i dvojica njihovih komšija Nikolića, Rajko i njegov najstariji sin Cvetko. Cvetko je bio učenik drugog razreda srednje tehničke škole. Istog dana u obližnoj Opteruši, kod Orahovca, šiptarski teroristi oteli su četiri člana porodice Božanić, Božidara, njegovog sina Novicu, Božidarovog brata od strica Mladena i Mladenovog sina Nemanju. Nemanja je imao 16 godina i bio je učenik srednje škole. Tog jutra osim četvorice Božinića, Šiptari iz Opteruše kidnapovali su još pet muških glava iz tog sela: braću Spasana i Miodraga Burdžića, njihovog rođaka Milutina, Srećka Simića i Spasena Banzića. Od devet kidnapovanih iz Opteruše, samo su dvojica bili vojni obveznici, a dvojica su hodala na štakama. Najstariji od njih, Milutin Burdžić imao je 87 godina". Deset je punih godina kako preživeli Kostići, Božanići, Banzići, uglavnom žene i djeca, rasuti po izbegličkim svratištima, od Prokuplja do Beograda, uzalud pokušavaju da pronađu svoje najmilije. Više ne žive u nadi da će ih dočekati žive, nego se nadaju da će ih dočekati mrtve. Šta je država Srbija učinila da pomogne u pronalaženju Kostića, Božinića i ostalih 500 Srba koji su nestali na Kosovu i Metohiji? Nije učinila ništa. Podsetiću vas samo na jedan podatak. Nakon preuzimanja vlasti od strane DOS-a u srpskim zatvorima se nalazilo 1.800 pripadnika Oslobodilačke vojske Kosova. Bilo je među njima sigurno mnogo nevinih ljudi, ali nalazili su se i zločinci koji su palili srpske civile u krečanama u Klečki i Glođanima. Svi oni su pušteni na slobodu bez ijednog jedinog uslova. Mogli su da zatraže bar pronalaženje jednog od tada 2.000 kidnapovanih Srba. Da završim, najveća nesreća koja može zadesiti jednu porodicu je gubitak najmilijeg. Veća nesreća od toga je samo kad ne možete da sahranite najmilijeg kojeg ste izgubili, jer ne znate gde se nalaze njegovi posmrtni ostaci. Da bi možda najbolje razumeli nesreću koja je snašla ove ljude, ja ću za kraj citirati reči koje sam čuo od Jelice Čolić iz Novog sela kod Kupresa, koja od 10. aprila 1993. godine uzalud traži svog sina Dušana, kojeg je oteo Naser Orić. Ona mi je rekla sledeće: "Svakoga dana se molim Bogu da dočekam da sahranim svoga sina, da mi ga donesu mrtvog radovala bih se kao da su mi ga doveli živog". Hvala.
Narodni poslanik je povredu Poslovnika istakao po članu 225. i 226, tražeći obaveštenja, te molim službu Narodne skupštine da stenogram diskusije narodnog poslanika dostavi nadležnim ministarstvima, sa zahtevom za informaciju i da se nadležna ministarstva, u roku propisanom Poslovnikom, obrate i narodnom poslaniku i Narodnoj skupštini. Reč ima narodni poslanik Zoran Mašić, povreda Poslovnika. Posle njega, povredu Poslovnika je istakao narodni poslanik Ivan Andrić. Da li je narodni poslanik Zoran Mašić u sali?(Ne.) Reč ima narodni poslanik Ivan Andrić, povreda Poslovnika.
Članovi 27, 103, 104, 105. Teško mi je da govorim vama, gospođo Čomić, pošto sam se javio dok je predsednica Skupštine bila tu, zato što je ona učinila povredu Poslovnika, upravo je i sada učinila povredu Poslovnika time što ne prisustvuje sednici. Predstavnika predlagača nema na sednici. Poslanici opozicije, njih 80 se javilo da govori. Izvinite, hoćete da nam objasnite o čemu se radi ovde i šta mi radimo u ovoj sali treći dan zaredom? Zašto nismo počeli danas rad u 10,00 časova kao što ste nas pozvali? Zašto nismo rad počeli u sredu u 14,00 časova, juče u 10,00 časova? Prosto je neverovatno. Ono što je naše pitanje, da li postoji većina ili ne? Kako može opozicija da bude odgovorna ako pozicija nije preuzela odgovornost da vodi ovaj parlament? Tu odgovornost je preuzela gospođica Slavica Đukić-Dejanović. Umesto toga da parlament vodi, očigledno je da postoji problem. Taj problem je sada rešila većina tako što će ignorisati problem i čekati da sve prođe. Potpredsednik Vlade, očigledno znajući to, napustio je sednicu, otišao. Gospođi predsednici je dosadno, ona daje izjave ispred sale ili ne znam gde, šta u ovom trenutku radi, a mi poslanici smo osuđeni da sedimo i čekamo kada će se eventualno umoriti poslanici SRS. Znate šta, od nas je vladajuća većina tražila da im pomognemo i to je ujedno replika gospodinu Nikoliću. Nismo mi dali podršku vladajućoj većini, mi smo dali kvorum želeći da se raspravlja o nečemu za šta se LDP bori od svog osnivanja i za šta misli da je možda najvažnija stvar u ovom trenutku za Srbiju, to je za Sporazum o stabilizaciji i pridruživanju. Taj kvorum smo obezbedili u sredu, danas je petak, mi nismo odmakli dalje od utvrđivanja dnevnog reda. I dalje vladajuća većina preko predsednice Narodne skupštine ignoriše da ovde postoji problem i obračunava se sa poslanicima preko izjava u medijima. Da li mislite da će to da reši problem? Da li će neko preuzeti odgovornost? Predsednica Skupštine nije blindirani auto, obezbeđenje i plaćeni mobilni telefon. To je odgovornost da ovaj dom funkcioniše. U ovoj skupštini sede poslanici ili deo poslanika koji misle da im je uskraćeno neko pravo. Ovo je jedino mesto gde se sreću vlast i opozicija u zemlji. Naravno da će poslanici opozicije reagovati ako misle da im je neko pravo uskraćeno. Šta još treba da se desi da shvatimo da oni misle da imaju neki problem koji mora da se reši? Još jednom vas pozivamo, iskoristite svoje pravo iz člana 98 - predsednik Narodne skupštine prekida rad Narodne skupštine i u drugim slučajevima ako to Narodna skupština zaključi; ili stav 1. da se može odrediti pauza u radu. Preuzmite odgovornost, za to ste tražili glasove. Utvrdite šta je problem i rešite ga kako god. Kada smo već dali kvorum i umesto vaših poslanika koji su otišli na more ostali ovde zato što mislimo da je ovo važna stvar, omogućite nam onda da možemo o tome da raspravljamo i na kraju da glasamo za sporazum. Nemojte nas terati da sedimo i da nas cela Srbija gleda kako sedimo i čekamo da se umori SRS. Ili, ako je to strategija, kažite nam, pa da idemo kući da čekamo da se umore, pa kada se umore da se vratimo.
Zamene predsednice Narodne skupštine nisu povreda Poslovnika i odvijaju se ravnopravno sa svim potpredsednicima, onako kako je rad u toku dana za predsednicu Skupštine i u sali i van sale, tako da to što ste istakli nije povreda Poslovnika. Povrede Poslovnika koje ste istakli, a koje se tiču kvoruma, svi poslanici su po Poslovniku dužni da daju kvorum, kao što su dužni i da se identifikuju svojim karticama pri ulasku u salu, član 120. Narodni poslanik Tomislav Nikolić dobacuje iz klupe - koji je član Poslovnika. Član 120. Poslovnika Narodne skupštine, dužni su da se registruju u elektronskom sistemu za glasanje. Ta pravila služe svima nama. Da li hoćete da se stavi na glasanje isticanje vaše povrede Poslovnika? Narodni poslanik Ivan Andrić. Ne. Reč ima narodni poslanik Slobodan Maraš, isticanje povrede Poslovnika, a posle njega narodni poslanik Jadranko Vuković.
Kao i moj prethodnik, reklamiram povrede Poslovnika, članove 98. i 100. Molim vas da mi, u skladu sa ovim Poslovnikom, gospođo potpredsednice, zaustavite vreme, pošto ću citirati oba člana, odnosno neke stavove. Član 98. kaže da predsednik Narodne skupštine ili onaj ko ga zamenjuje može odrediti pauzu u radu sednice Narodne skupštine da bi se izvršile potrebne konsultacije ili pribavilo mišljenje. Predsednik Narodne skupštine prekida rad Narodne skupštine u drugim slučajevima, ako to Narodna skupština zaključi. Član 100 - narodnom poslaniku koji želi da govori o povredi ovog poslovnika predsednik Narodne skupštine daje reč odmah po završenom izlaganju prethodnog govornika. Narodni poslanik je dužan da navede koja je odredba Poslovnika po njegovom mišljenju povređena, da je citira i obrazloži u čemu se sastoji povreda, s tim što može govoriti najduže tri minuta, pri čemu se ne računa vreme potrebno za citat. Predsednik Narodne skupštine je dužan da nakon toga da objašnjenje. Molim vas da mi vratite vreme, ako nije problem, pošto sam citirao, u skladu sa članom 100. stav 2. Znači, ako citiram povrede Poslovnika, odnosno stavove u Poslovniku koji su povređeni, dužni ste da mi vratite vreme, odnosno omogućite da govorim tri minuta. Kao i moj prethodnik Ivan Andrić, moram da kažem da sam želeo pre svega da se obratim predsednici Skupštine. Predsednica Skupštine i pored toga, to sam već nekoliko puta pomenuo, što je izjavila da će za nju biti isti poslanici pozicije i opozicije, gotovo svaki dan pravi razliku između poslanika pozicije i opozicije. Predsednica Skupštine nije naučila Poslovnik, ima pored sebe sekretara koji bi trebalo da joj ukazuje da prioritet ima povreda Poslovnika, a ne replika. Ona je malopre demonstrirala svoje nepoznavanje. Predsednica Skupštine pravi razliku između poslanika i na taj način što omogućuje poslanicima iz određenih političkih partija da govore po šest-sedam minuta. Juče smo bili svedoci da je kolega iz jedne poslaničke grupe govorio 17 minuta u svoja tri javljanja po Poslovniku, ali onog momenta kada je predsednik LDP, šef poslaničke grupe LDP Čedomir Jovanović danas govorio, ona je njega opomenula za vreme. Mislimo da je to krajnje nekorektno. Nažalost, ona nije razumela šta je bila poenta onoga što je predsednik naše poslaničke grupe govorio, a to je da smo bili spremni i dalje smo spremni da vama pomognemo da rešite ovaj problem. Dali smo svoje glasove, odnosno ubacili kartice, dali kvorum da možemo da radimo, da usvojimo jedan od najvažnijih zakona po nama, kao i ostale ratifikacije, kao i Predlog zakona o potvrđivanju sporazuma između Vlade Republike Srbije i Rusije, za koji ćemo svoje mišljenje dati kada bude došao na red, kao i o Kosovu, gde je naš predsednik partije podneo u ime poslaničke grupe takođe rezoluciju, gde imamo drugačije mišljenje od vas, želimo sva ta pitanja da dođu na red. Ovim vašim ponašanjem nikako nećemo rešiti ove probleme, iz prostog razloga što se problemi jedino rešavaju na taj način što se uhvatite u koštac sa njima. Vi se pravite kao da ti problemi ne postoje, dozvoljavate opoziciji da se ponaša u skladu sa Poslovnikom, a nakon toga pred kamerama se opozicija optužuje da opstruira Skupštinu. Nažalost, mislim da je suština opstrukcije pre svega u radu predsednika Skupštine, koji svoj posao ne radi na način kako treba i nadam se da će uskoro doći gospođa Dejanović u salu, pa ćemo tada moći njoj to i direktno da kažemo.
Isticanje povreda Poslovnika od strane narodnog poslanika, člana 98. i članova 27, 104, 105. i 103. Povreda u članu 98. nema, zbog toga što je tok sednice išao sa konsultacijama, a što se tiče prisustva na sednici i davanja kvoruma upućujem narodne poslanike na član 120. stav 1 - narodni poslanici dužni su da koriste isključivo svoje identifikacione kartice, kao i da se identifikuju pri ulasku u salu ubacivanjem kartice u poslaničku jedinicu, odnosno da se odjave prilikom napuštanja sale. Član 222. stav 1 - narodni poslanik koji se nalazi na stalnom radu u Narodnoj skupštini Republike Srbije dužan je da prilikom utvrđivanja kvoruma, kao i u toku rada sednice, bude prisutan na sednici Narodne skupštine. Svi oni koji su poštovali članove 222. i 120, narodni poslanik Vučeta Tošković dobacuje iz klupe da nisam razumela, dobacivanje iz klupe je isto kršenje Poslovnika, i molim da svi zajedno poštujemo Poslovnik. Narodna poslanica, potpredsednica Skupštine, dobacuje da li će dobiti otkaz oni koji nisu ubacili kartice. U obavezi sam pročitala prvi stav člana 222, s obzirom da je poslanik objašnjavao zašto je neki poslanik dao kvorum, to je obaveza po članu 222. Poslovnika Narodne skupštine. Reč ima narodni poslanik Jadranko Vuković, posle njega narodni poslanik Momir Marković, ističe povredu Poslovnika.
Dame i gospodo narodni poslanici, poštovani građani Srbije, pre nego što po članu 226. Poslovnika postavim pitanje nadležnim državnim institucijama, pročitaću vam delove iz izjave visokog funkcionera DOS-a, čije vam ime ne mogu reći, zato što će čovek biti potencijalni svedok odbrane u procesu koji se vodi pred Haškim tribunalom protiv doktora Vojislava Šešelja. Molim vas samo malo budite pažljivi, neću dugo izlagati ovu svoju primedbu na član 226. "Predmetne izjave sam dao pred istražiteljima Haškog tribunala, uz čvrsto obećanje tadašnjeg srpskog premijera Zorana Đinđića da će urgirati kod tadašnjeg tužioca, gospođe Karle del Ponte, da se dalje ne pojavljujem kao svedok u ovom predmetu i da svakako neću ići u Hag. Tom prilikom mi je od, sada pokojnog, Zorana Đinđića izričito sugerisano da Šešelja lažno ne optužujem, ali da gledam da ga na svaki način diskreditujem kao političkog protivnika." To je samo jedan deo. Još jedan deo iz njegove izjave. "Još jedanput navodim da je moje svedočenje faktički bilo prinudno, jer nisam mogao da odbijem tadašnju naredbu Zorana Đinđića za svedočenje, a ako ipak moram da svedočim onda ću ipak dati iskaz samo o mojim neposrednim saznanjima, koja pre mogu ići u korist optuženog doktora Vojislava Šešelja nego haškog tužilaštva. Nemam bilo kakvih saznanja da je Šešelj na bilo koji način vršio zločine, niti bilo koga nagovarao da vrši ove zločine, što sam jasno naveo u mom iskazu datom tužilaštvu i što ide u prilog njegove odbrane." Ovo je samo deo iz izjave na dve strane, ponavljam, od visokog funkcionera DOS-a, čije vam ime ne mogu reći, ali ćete njegovo svedočenje, kada odbrana doktora Šešelja nastupi krajem ove godine, verovatno videti, kao i ostale detalje. Zašto sam vam ovo pročitao? Zato što želim da postavim pitanje državi Srbiji i njenim institucijama - zašto ne štite osnovna ljudska prava doktora Šešelja, kao državljanina Srbije? Jer jedno od osnovnih ljudskih prava je pravo na odbranu pred institucijama, kako domaćim, tako i stranim. Pravo na odbranu podrazumeva da on sam odluči ko će i da li će da ga brani, a ne da mu se nameće protiv njegove volje branilac. Nametanjem branioca, protivno njegovoj volji, dovešće do toga da će doktor Vojislav Šešelj ponovo štrajkovati glađu do smrti, kao što je za ovom govornicom istakla uvažena koleginica gospođa Radeta, Haški tribunal ima nameru da profesoru doktoru Šešelju ponovo uskrati pravo na odbranu, a ja bih rekao i pravo na život, tako da je ponovno uskraćivanje prava doktoru Šešelju da se sam brani dokaz ostvarenja cilja koji je zadao Zoran Đinđić, a što Karla del Ponte u svojoj knjizi jasno potvrđuje, a to je da on štrajkuje glađu do smrti, jer očito je da Haški tribunal ne može na drugi način pobediti profesora Šešelja, nego ga fizički ubija i zato ga teraju da štrajkuje glađu. Dame i gospodo narodni poslanici, ovo vam ističem zbog toga što smo mi, članovi tima doktora profesora Šešelja, na čelu sa gospodinom Nikolićem, imamo ozbiljne indicije da će se ovo dogoditi i građanima Srbije, našim simpatizerima i svim građanima Srbije sa ove govornice poručujem da smo mi u pripravnosti i da će blagovremeno biti obavešteni o redosledu naših poteza, koje nema potrebe ovom prilikom da iznosim za ovom govornicom.
Molim Službu Narodne skupštine, pošto je narodni poslanik Vuković Jadranko istakao povredu Poslovnika, člana 225. i 226, da stenogram njegove diskusije prosledi Ministarstvu pravde i u poslovničkom roku da odgovor dostavi narodnom poslaniku i Narodnoj skupštini. Reč ima narodni poslanik Momir Marković, isticanje povrede Poslovnika, a nakon njega Paja Momčilov.
Dame i gospodo narodni poslanici, čim se potpredsednik Skupštine, gospođa Čomić, dokopa mesta predsedavajućeg, odmah pokuša da disciplinuje poslanike SRS, poslanike opozicije, a pre svega poslanike SRS. Čita nam član 220, po kome su narodni poslanici obavezni da koriste samo svoju poslaničku karticu, da je zloupotreba, odnosno krivično delo korišćenje tuđe poslaničke kartice. Gospođo predsedavajuća, da vas podsetim da ste vi direktno odgovorni za ono glasanje iz Bodruma, kada je poslanička kartica bila ovde, i to rezervna, jer je gospođa Neda Arnerić svoju odnela kada je otišla. Prema tome, nemojte pokušavati da disciplinujete poslanike SRS, neće vam uspeti. Dame i gospodo narodni poslanici, da nastavim tamo gde me je predsednik prekinula, jer sam imao nameru da napravim paralelu između sadašnje vlasti i vlasti u doba Turske, odnosno Otomanske imperije. Dakle, na dvorovima sultana i velikih vezira sedeli su ljudi koji su se zvali evet efendija. Kako sultan ili ministar kaže nešto, evet efendija je imao obavezu da kaže - evet, što će reći tako je. Naši takojevići, čiji su sultani u EU, čiji su sultani u Americi, čiji su sultani Solana, Oli Ren itd, imaju obavezu, pošto oni otuda ne mogu da nam kažu, da ovde ponove ono što su oni rekli i da na kraju kažu - tako je. Gospodin Takojević, koji će nam uskoro, ako prestane potreba za pozivanjem na Poslovnik i pređe se na rad, tumačiti zakon o stabilizaciji i pridruživanju, pripada poslaničkoj grupi čiji je šef, inače mafijaški premijer Zoran Đinđić, direktno odgovoran za odlazak Vojislava Šešelja, ni krivog ni dužnog, u Hag. Mafijaškom tužiocu, Karli del Ponte, nedvosmisleno je rekao, a ona napisala u knjizi - vodite Šešelja u Hag i nemojte da nam ga vraćate. Sada iako nema ni mafijaškog premijera Zorana Đinđića, ni mafijaškog tužioca Karle del Ponte, ta igra se nastavlja, sa opasnom mogućnošću da se privede kraju. Naime, juče je tužilaštvo Haškog tribunala zahtevalo od Pretresnog veća da im dozvoli 35.000 reči, da sa 35.000 reči objasne zašto je Vojislavu Šešelju potrebno uskratiti elementarno ljudsko pravo i zabraniti mu da se sam brani, da se dovede advokat, koji je pre svega trgovac, a ne advokat, uništi odbrana doktora Vojislava Šešelja i da doktor Vojislav Šešelj bude osuđen na dugogodišnju vremensku kaznu. Suđenje u kome doktor Vojislav Šešelj sam sebe brani jasno pokazuje da je optužnica lažna, da su je pisali ovde neuki ljudi i da, ukoliko mu se dozvoli da nastavi sam da se brani, da će doktor Vojislav Šešelj bukvalno razbiti optužnicu u paramparčad. Od 36 svedoka, nijedan dokaz nijedan nije mogao da da. Prema tome, dame i gospodo narodni poslanici, prema tome građani Srbije, jednu od najumnijih srpskih glava već od sutra mogu početi da ubijaju u Hagu, a žuto preduzeće, ova koalicija nasađena nakrivo i sklopljena s koca i konopca će i dalje pričati i donositi ovde zakona apsolutno nepotrebne, nekorisne i neupotrebljive. Upozoravam naciju da će nacija izgubiti još jednog Srbina, još jednog časnog, čestitog i poštenog čoveka, ukoliko se dozvoli ova zloupotreba prava, pravde i pravičnosti i međunarodnog prava ...
Vreme. Opominjem vas na isticanje vremena povodom povrede Poslovnika. Hvala vam. [[Isključen mikrofon.]] (Momir Marković: Po Poslovniku.) Molim narodnog poslanika da se vrati na mesto i da traži reč po povredi Poslovnika. Nažalost ... (Poslanik Momčilov pije vodu za govornicom.) Prilazak govornici za popiti vodu se podrazumeva, ne mora da se traži dozvola predsedavajućeg, poslaniče Momčilov, naravno. Narodni poslanik Momir Marković nije istakao nijednu povredu Poslovnika i time je, koristeći pravo da traži reč po povredi Poslovnika, praktično zloupotrebio Poslovnik. Da ima striktne primene Poslovnika, bilo bi kažnjavanja po Poslovniku za zloupotrebe i kršenja Poslovnika, kao što bi bilo brisanja iz stenograma diskusija poslanika koji se javljaju za reč, dobijaju reč, a nisu po elektronskom sistemu registracije prisutni u sali. No, nadajući se da podrazumevamo da Skupština nije i samo striktno primenjivanje Poslovnika, nego je naš zajednički rad, onda mi je žao. Narodni poslanik Veroljub Arsić dobacuje iz klupe da pričam, objašnjavajući poslaniku Momiru Markoviću, duže od pet minuta. To mi je dužnost zato što narodni poslanik Momir Marković nije umeo da koristi Poslovnik i da kaže koji član Poslovnika je prekršen i povređen, da bih mogla da mu dam objašnjenje u kraćem roku. Narodni poslanik Paja Momčilov istakao je povredu Poslovnika, a posle njega narodni poslanik Zoran Krasić.
Neko mi dobacuje da se registrujem. Pogledajte da li sam registrovan. Prvo treba videti, pa onda reći. Nemojte molim vas ovo da mi uračunavate u vreme. Naime, reklamiram čl. 103. i 104. ovog poslovnika. Mnogi su to uradili pre mene i čovek bi rekao da možda nema potrebe. Međutim, mi ovde čitave nedelje, evo petak je, kraj nedelje, ne uspevamo da počnemo da radimo po tačkama dnevnog reda. Bogami, radimo u atmosferi koja podseća na vašarsku. Upravo zbog toga reklamiram povredu Poslovnika i zahtevam da se ovaj parlament ipak, na određeni način, upristoji i da može da počne da radi normalno kako bi valjalo. Mi smo, vidite, svedoci danas da se optužuje opozicija kako vrši opstrukciju u ovom parlamentu. To apsolutno nije tačno. Prvo, ovde se opstruiše parlament od strane većine parlamentarne koja nema kvorum, nego se poštapa na LDP da bi obezbedila kvorum u situaciji kada je to neophodno, a stalno vam je ove nedelje to neophodno. Pod dva, reklamirano je od strane poslanika SRS, od gospodina Tomislava Nikolića, da nije naša legalna rezolucija, koja je ponuđena ovom parlamentu za raspravu, stavljena na dnevni red i to je bio razlog zbog čega nismo mogli da otpočnemo sa normalnim radom. Dalje, izašao je gospodin Todorović i ovde vam iščitao drastično kršenje zakonskih propisa kod pokušaja formiranja, je l' tako, gradske skupštine u Beogradu. Neko je rekao - nije mesto ovde. Gospodine kolega, ovo je najviše zakonodavno telo. Ako se ovde neće štititi zakon, ne znam gde će drugde. Možda mislite da će u onom oktroisanom sudu Ustavnom, koji odbacuje jednu predstavku SRS, navodno - kasno stiglo, a što je zakon time prekršen i što se dalje krši, bože moj, nikom ništa. E u takvoj situaciji mi živimo i živimo sa problemima - što srpski radikali upravo žele da zaštite parlamentarnu demokratiju. Nećemo da nam parlament i sudska vlast budu samo legitimacija odluka Vlade. Nećemo da marionetska Vlada, znamo zašto je marionetska, tajkuni su je u Šilerovoj zajedno sa stranim ambasadorima formirali, ovde demonstrira ovo što demonstrira. Nećemo da imamo nemuštog predsednika Vlade, koji je marioneta u rukama Borisa Tadića. Ukazujemo da se na jedan pomukao način parlamentarna demokratija uvodi u predsednički sistem, ali u totalitarni, za šta je dokaz i ono što je kolega iz ovih klupa rekao - da je taj gospodin predsednik, koji je predsednik partije, sebi dozvolio da bude predsednik Saveta za infrastrukturu, što je bruka i sramota. Prema tome, završavam i izvinjavam se što sam prekršio dužinom izlaganja delom Poslovnik, srpski radikali brane parlamentarnu demokratiju kada izlaze i govore.
Narodni poslanik koji se pozvao na povrede čl. 103. i 104, da li želi da se o povredi Poslovnika glasa? (Ne.) Zahvaljuje. Reč ima narodni poslanik Zoran Krasić, isticanje povrede Poslovnika. Posle njega je narodni poslanik Ognjen Mihailović.
Gospođo Čomić, dobro je što ste vi, sa velikim iskustvom, preuzeli predsedavanje. Pošto vas odlikuje tolerantnost, imaćete u vidu ove moje reklamacije Poslovnika. Naravno, u osnovi to je član 226, ali to je obaveštavanje. Znači, potreba da se obavesti Narodna skupština o nečemu što je neophodno da bi Narodna skupština, u skladu sa Ustavom, obavljala svoju funkciju. Ali, ima tu još nekoliko članova koji su povređeni, i oko redosleda, a i onaj član koji se odnosi na hitno zasedanje i na vanrednu sednicu. Jer, stvarno je ovo nedopustivo da gospodina koji je zaradio 11 miliona, ni kriv ni dužan, nema u sali, i onda mi praktično ovde pričamo bez predstavnika Vlade Republike Srbije, koji bi mogao da čuje o čemu se zapravo radi i šta je problem u funkcionisanju Narodne skupštine. Sada bih se vratio na član 226. Gospođo Čomić, mislim da ... Šta je problem kod vas? Imate nekih problema? Maraš, je li registrovano? Jeste. Znači, vaša primedba se odbacuje. Idemo dalje. Gospođo Čomić, meni je krivo što u sali nije gospodin Batić i što nije gospodin Velja Ilić. Ovo je jedna desetina, Ostojiću, od krivične prijave koja je podneta protiv Mlađana Dinkića. Zavedena je KTR 806/06 2006. godine. Naravno, ovo je službena tajna i poverljivo, po predlogu podnosioca prijave. E sad, ovo nije za šalu, ovo je vrlo ozbiljna stvar. Znači, ovo je jedna desetina dokumentacije, za koju je podnosilac krivične prijave smatrao da je neophodno da se urazumi republički javni tužilac i da pokrene postupak protiv Mlađana Dinkića. Međutim, ovde se javio jedan veliki problem. Sve krivične prijave protiv Mlađana Dinkića su podnela fizička lica, a tužilaštvo spava i onemogućava privatna lica, fizička lica da budu supsidijarni tužioci u slučaju odbacivanja jedne ovakve krivične prijave. I na taj način se neko štiti - da se predstavlja da je on ministar, da je on potpredsednik, da vedri, da oblači, da ruši vlade i da završava svoje poslove. Naravno, meni ne pada na pamet da ukažem na sve štetne posledice takve pojave u našem političkom životu, ali ću sledeći put kada se javim da vam dam zapisnik sa saslušanja Mlađana Dinkića, pošto sam ga saslušavao u sudu i on je priznao sve, kako trpi fizičke bolove, kako trpi duševne patnje itd. Ovde se radi o koalicionom delovanju. Ovde imamo gospodina Bananu. On treba da bude ponovo direktor Direkcije za izgradnju u Nišu i na sve moguće načine ima da uđe u koaliciju sa Boškom Ristićem, koji je pobegao zato što zna da sam došo. Zbog toga je pobego. Onaj prazni kompjuter od dokumentacije o nečemu što se dešavalo nekoliko godina, ovaj preti novinarima, konkretno je Todoroviću pretio oko formiranja te vlasti u Nišu, koja, otprilike, treba da asocira na ovo što se dešava u Beogradu. (Predsedavajući: Četiri minuta.) Zahvaljujem, pomeram se. Dozvolite da se ponovo prijavim. Imam nastavak.
Narodni poslanik je istakao povredu, odnosno zahtev po članu 226. i molim da stenogram njegove diskusije služba prosledi Ministarstvu pravde i MUP, i ako tu ima pitanja na koja ministarstva mogu da odgovore, da u poslovničkom roku odgovor dostave narodnom poslaniku i Narodnoj skupštini. Reč ima narodni poslanik Ognjen Mihailović. Posle njega narodni poslanik Milan Avramović. Narodni poslanik nije zadovoljan odgovorom. Na član 226. ne možete da bude zadovoljni ili nezadovoljni dok ne dobijete odgovor Ministarstva pravde ili MUP. Reč ima narodni poslanik Ognjen Mihajlović.
Žao mi je što gospođa Slavica Đukić-Dejanović nije ovde, jer se moje primedbe odnose na njen rad u Skupštini. Javio sam se povodom povrede člana 100, kojeg ona uništava od prvog dana svog štetnog rada u ovoj skupštini. Citiraću ovaj član, a vi znate da to ne može da mi uđe u ova tri minuta koja su mi dozvoljena. U članu 100. piše - narodnom poslaniku koji želi da govori o povredi ovog poslovnika, predsednik Skupštine daje reč odmah po završenom izlaganju prethodnog govornika; narodni poslanik je dužan da navede koja je odredba Poslovnika, po njegovom mišljenju, povređena, da je citira i obrazloži u čemu se sastoji povreda, s tim što može govoriti najduže tri minuta, pri čemu se ne računa vreme potrebno za citat. Ono gde smatram da gospođa Slavica Đukić-Dejanović greši - predsednik Narodne skupštine je dužan da nakon toga da objašnjenje; ako i posle objašnjenja predsednika Narodne skupštine narodni poslanik ostane pri tvrdnji da je Poslovnik povređen, Narodna skupština će, bez pretresa, odlučiti o tom pitanju u danu za glasanje. Svi smo svedoci da gospođa Slavica Đukić-Dejanović nijednom se nije udostojila da odgovori bilo kojem poslaniku opozicije, a kamoli da sve to dođe do dana za glasanje, što čisto sumnjam. Vi ste, bez obzira na sve naše primedbe, ipak poštovali ovu proceduru i dajete nam odgovore. S tim odgovorima mi možemo biti zadovoljni, uglavnom nismo, ali poštujete proceduru. Naravno, to sve ide po našim leđima, kao kada ste nas opominjali da dobacujemo, pa čak prozivali one koji dobacuju. Sada vas pitam - zašto gospodina iz prvog reda, sa značkom bokserskog saveza, neka uzdignuta pesnica preteće, ne opominjete zašto nama dobacuje. Konkretno, meni je dva tri puta dobacio. Je li to selektivna pravda? To je ista ona pravda kakvu smo videli u 13,45 kada je gospođa Slavica Đukić-Dejanović iskoristila crveno dugmence i prekinula izlaganje Nataše Jovanović, potpredsednika Skupštine. Da li mi to prisustvujemo uvođenju neke nove demokratije, selektivne demokratije? Da li u tom pravcu ide izjava gospodina premijera Cvetkovića, koji je rekao i ostao živ posle te izjave, da opozicija ugrožava vitalne državne interese? Da li to on poziva na linč opozicije? Da li je njegovo rešenje da nas sve zatvori ili još gore, ili za njega bolje, da nas sve pobije, pa da ovde ima mir božiji, da sprovodi sve odluke koje su njemu pale na pamet? Da li bi vama možda olakšalo da Vojislav Šešelj počini u Haškom tribunalu samoubistvo, da to isto urade i Ratko Mladić i Radovan Karadžić. Gospodo, drugačije ne mogu da razumem ovu vašu žurbu za usvajanje ovog slavnog SSP sporazuma, što god da to znači. Svi smo mi ovde problem zato što ste vi sebe sami doveli u vremenski tesnac. Izvinite, vi ste dužni da ovom narodu, pre svega, koji je slobodu okusio nedavno, posle 50 godina diktature, objasnite šta je demokratija, a vi radite upravo suprotno. Vaš Boris Broz izađe na televiziju i kaže kako je za narodne interese štetno ako vlast bude podeljena, na republičkom nivou ako bude žuto preduzeće, a ako slučajno u grad Beograd dođu srpski radikali. To je njegovo poimanje demokratije. Sebi je uzeo pridev - DS. Zar nije demokratski da građani sami odlučuju na kom nivou mu šta odgovara? Možda mu mi odgovaramo u opštini Zemun, a ne odgovaramo u opštini Stari grad, Palilula... (Predsedavajući: Četiri minuta.) ... a da opet na republičkom nivou glasa za neku treću, petu partiju. Demokratija je ono što propiše vaš Boris Broz. Vi ste vrlo štetna pojava u ovom srpskom narodu, vi koji sebe zovete demokratama, a ne znate šta je to uopšte demokratija.
Povredu Poslovnika istakao je narodni poslanik Milan Avramović koji ima reč, posle njega narodni poslanik Nikola Žutić, isticanje povrede Poslovnika.
Gospođo predsedavajuća, nije povreda Poslovnika, nego se pozivam na član Poslovnika 225. stav 1. koji citiram - narodni poslanik ima pravo da bude obavešten o svim pitanjima potrebnim za vršenje funkcije narodnog poslanika. Ovom prilikom želim da upoznam sve narodne poslanike kako žuto preduzeće nastavlja sa otimačinom vlasti, iako za to nema volju birača. Možemo da shvatimo sve primere koji se dešavaju u Srbiji, da se vlast zloupotrebljava tako što se koristi policija, tako što se koriste ključevi službenih prostorija, tako što se koriste pečati. Ali, da vlast zloupotrebljava svoju poziciju da bi ostala na mestu vlasti u onom delu Srbije gde je žarište, a to je KiM, to ne možemo prihvatiti nikako. Da se vlast zadržava kupovinom nekih grupa građana, kao što je to primer u Surčinu, i to možemo da razumemo, imaju interese, imaju viziju kako će taj novac da povrate, ali na KiM to ne možemo dozvoliti. Ovom prilikom želim da upoznam sve narodne poslanike kako to funkcioniše na Kosovu i Metohiji, tačnije u opštini Štrpce. Visoki funkcioner Glavnog odbora DS Stanko Jakovljević, VD gradonačelnika Štrpca, žalio se da je bio nateran da napusti kancelariju i preda je Zvonku Mihajloviću, radikalskom predstavniku Srba, izabranom 11. maja, koji je preuzeo kancelariju gradonačelnika pre dva dana. Kaže ovako: "Izbacili su me iz kancelarije. Započeli su radikalno čišćenje. Sada lutam po kancelarijama albanskih radnika i nekih Srba. Obavestio sam sve strukture na Kosovu, zvaničnike UNMIK-a, KFOR-a, američke kancelarije, KPS i kosovsko Ministarstvo za lokalnu administraciju. Međutim, oni ćute," začudio se Jakovljević. Jakovljević koji je imenovan za gradonačelnika odlukom SPGS - specijalnog predstavnika generalnog sekretara, rekao je da nije primio nikakvo obaveštenje od UNMIK-a. Zamislite da on ne zna da su na KiM bili lokalni izbori, a da je njegov mandat prestao ili ne, da s time nije upoznat. Jakovljević kaže da je 11. maja izabran za odbornike iz redova stranke Borisa Tadića i da će ih sve raspustiti. "Okupirali su opštinu. Postoji opasnost da će preuzeti UNMIK dokumentaciju," kaže Jakovljević. Dame i gospodo narodni poslanici, građani Srbije, ukoliko prihvati ovaj gospodin visoki funkcioner DS da mu Hašim Tači produži mandat, jer je od njega tražio pomoć, zbog čega je Hašim Tači odmah reagovao i poslao u sve opštine u kojoj su Srbi, Leposavić, Zvečan, Zubin Potok i Štrpce, gde su Srbi bili predsednici opština, sledeću odluku, koju je potpisao i u kojoj je naveo, a koju moram da iscitiram: "Obrazloženje i izvršne odluke Specijalnog predstavnika sekretara UN broj, da ne ponavljam, od 18. decembra 2007. godine, ostaju i dalje na snazi, odnosno odbornici skupština opština i predsednici opština navedenih u gore navedenim odlukama nastavljaju njihovo funkcionisanje do inauguracija novih skupštinskih organa i izbora novih predsednika ovih opština..." (Predsedavajuća: Četiri minuta.) citiram, molim vas, oduzmite mi to od vremena....
Narodni poslaniče, citiranje se odnosi na citiranje odredbi Poslovnika Narodne skupštine, a ne dokumenata vezanih za sadržaj ...
Dozvolite mi samo još pola minuta.
Četiri minuta i 15 sekundi. Za vas važi Poslovnik jednako kao i za sve druge. Molim vas da završavate.
Očigledno kada je u pitanju Kosovo i Metohija da ovde postoji neki problem. Hvala vam što ste me prekinuli i time ste rekli građanima Srbije sve. Javljam se ponovo po Poslovniku.
Narodni poslanik se javio po članu 225. stav 1. zahtevajući dodatne informacije, molim da se stenogram njegove diskusije uputi Ministarstvu za Kosovu i Metohiju i da u poslovničkom roku Ministarstvo dostavi odgovor narodnom poslaniku i Skupštini. Član 225, na koji se poslanik pozvao, kaže da narodni poslanik ima pravo da bude obavešten o svim pitanjima potrebnim za vršenje funkcije narodnog poslanika. Isticanje povrede Poslovnika, narodni poslanik Nikola Žutić, posle njega narodna poslanica Gordana Pop-Lazić, isticanje povrede Poslovnika Narodne skupštine.
Poštovani poslanici, dame i gospodo, javljam se po članu 226. Dakle, tražim obaveštenje od Vlade, nije povreda Poslovnika. Naime, upućujem poslaničko pitanje Vladi Srbije, zašto je nauku stavila u postojeći ponižavajući položaj ...
Narodni poslaniče, molim vas da preformulišete, pošto poslaničko pitanje u ovoj formi i pod ovim članom ne možete da uputite.
Poslaničko pitanje Vladi vezano za izbor predsednika ...
Ne možete da uputite poslaničko pitanje, procedura postavljanja poslaničkih pitanja regulisana je poslednjim članovima Poslovnika. Samo preformulišite, molim vas.
Po članu 225. Nažalost, ovde ministar Đelić nije s nama, moram da iskažem svoju bojazan koju dijele i moje kolege iz oblasti nauke, da će mr Đelić dobro obavljati posao ministra nauke. Vidimo već u početku da je mr Đelić zauzet nenaučnim temama izvjestioca Vlade o sporazumu i da će u prvi plan svog državnog posla izbaciti funkciju potpredsednika Vlade. Zar nauka nije zaslužila da ima ministra koji će se u potpunosti posvetiti tako važnoj oblasti za jedno društvo i državu. Za vreme ministrovanja dr Pešikan desio se i prvi senzacionalni štrajk naučnih radnika zaposlenih u naučnim institutima Srbije. Po kuloarima se tada pričalo da sama ministarka nije bila toliko kriva za loš rad Ministarstva koliko njezini najbliži saradnici. Pitam se kako će ministar Đelić odgovorno kontrolisati svoje najbliže saradnike zbog svoje prezauzetosti. Drugo pitanje, da li mr Đelić ima odgovarajuće naučne reference, jer njegova stručna biografija nikako ga ne preporučuje na mjesto ministra. U njegovoj stručnoj biografiji ne pominje se nikakvo iskustvo u naučnoj oblasti. Svi smo imali prilike da vidimo kurikulum vite ministra Đelića. Prema njegovoj stručnoj biografiji, on je diplomirao na vodećoj francuskoj školi za biznis, zatim na pariskom institutu političkih nauka 1987. godine, magistrirao je finansijski menadžment itd. U njegovoj stručnoj biografiji nigde se ne navodi naučna delatnost u institutima. Dakle, ministar Đelić nema naučno zvanje, u naučne institute vjerovatno nikada nije ni ulazio, nego ih je verovatno video samo spolja. Zbog takvog stanja, ministar Đelić će ministarstvo voditi preko sekretara ministarstva ili pomoćnika koji imaju naučna iskustva. Dakle, na kraju, pitam Vladu, što je mr Đelića preporučila da bude ministar nauke i zašto se tako važan resor stavlja ispod funkcije potpredsednika Vlade. Zahvaljujem.
Molim službu Narodne skupštine da stenogram diskusije narodnog poslanika uputi generalnom sekretaru Vlade i Ministarstvu za nauku i tehnološki razvoj i da poslanik može da dobije odgovor u poslovničkom roku. Reč ima narodni poslanik Dragan Šormaz, isticanje povrede Poslovnika, pa narodni poslanik Slobodan Maraš. Izvinjenje narodnoj poslanici Gordani Pop-Lazić, prozvala sam vas, a istovremeno je spisak prijava pravio i sekretar i on me je upozorio da se narodni poslanik Šormaz prijavio pre vas.
Gospođo predsedavajuća, želim da ukažem na povredu člana 104. prvi i drugi stav - narodni poslanici dužni su da poštuju dostojanstvo Narodne skupštine; narodni poslanici dužni su da se jedni drugima obraćaju sa uvažavanjem. Naime, nisam imao nameru danas da reagujem na nešto što je sinoć izrečeno na kraju rada ove sednice, pošto ste nas opet, kao nesposobna skupštinska većina, doveli u ovu situaciju da danas ne radimo ono što nam je posao nego da opet raspravljamo o vašim greškama i poslovničkim prekršajima. Reći ću da je sinoć predsednica poslaničke grupe DS ili kako li već, Nada Kolundžija, ovde u svom vatrenom govoru rekla jednu veliku neistinu. Stenogramskise to može utvrditi. Kucaj, nemoj da mi se obraćaš iz klupe, ako imaš nešto da kažeš, dođi ovde za govornicu, pa kad dobacuješ nisi ništa drugo nego ti.
Molim narodnog poslanika Srđana Milivojevića da ne dobacuje, a narodnog poslanika Šormaz Dragana da se ne obraća poslanicima u klupi. Narodne poslanike koji dobacuju jedna opomena, molim isto da ne krše Poslovnik dobacivanjem, mislim da smo već do sada raspravili striktnu, odnosno razumnu primenu Poslovnika. Imate, naravno, narodni poslaniče 30 sekundi koje koristimo za ovu raspravu.
Sinoć je izrečena jedna neistina da su svi narodni poslanici koji su se javljali juče po Poslovniku prekršili Poslovnik i da su na taj način vršili manipulaciju. Možete da klimate glavom koliko god hoćete, ali to nije istina. Mi iz DSS nismo prekršili Poslovnik. Upozoravali smo na kršenje Poslovnika predsedavajuću i ona je to potvrdila. Došla je, sela ovde posle konsultacija, uputila nam je reči izvinjenja i priznala da je prekršila Poslovnik, doduše greškom ili neznanjem. Sinoć vaša predsednica poslaničke grupe nije imala nikakvo pravo da sve poslanike stavi u isti koš. Osećam se prozvanim, jer sam govorio i posle mene je napravljena pauza. Zatim, gospođo predsedavajuća, vi ste ovde nekoliko puta pominjali član 120. želeći da osporite pravo opoziciji na način rada kakav je normalan u svim demokratskim sistemima. Podsećam vas da ste bili opozicija od 2004 - 2007, da ste bili narodni poslanik, treba li da pogledamo u evidenciju i da vidimo koliko ste puta vi ubacili karticu kada je utvrđivan kvorum, vi lično, vi lično. Svaki put. Možda samo kada smo radili Ustav i kada smo radili skupštinske deklaracije. Prema tome, nemojte da spočitavate drugima ono što ste radili kada ste bili opozicija. Treća stvar, ne znam gde se nalazi predsednica. Ona nastavlja da radi isto kao i juče. Znači, uporno priča kako poslanici opozicije koriste Poslovnik da opstruiraju rad, umesto da kaže da ste napravili grešku, da kršite zakone i po pitanju Beograda, daje izjave kao da žena živi u onoj kutiji za cipelice ''miju-miju'' od 500 evra koje nosi, iako je uvek bila na državnoj plati, uvek u celoj svojoj karijeri je bila na državnoj plati, ali može da nosi cipelice koje koštaju od 500 do 700 evra, i da drži predavanje poslanicima o tome na koji način rade, da im spočitava i da živi u nekom svom svetu. Umesto da sedne ovde, da preuzme odgovornost i da kaže ponovo da je pogrešila, ponovo da ne govori istinu i da kaže više žena da ne zaslužuje da bude predsednik. Ima SPS bolje kadrove, neka ona podnese ostavku. Evo, gospodin Milan Nikolić je častan čovek, pošten, iskusan, znam ga godinama, može da bude bolji predsednik Skupštine sto puta, ali ona žena, posle svega što je radila u poslednja tri-četiri dana, zaista ne zaslužuje da bude više predsednik Skupštine.
Trebalo bi da dam nekakav odgovor, ali o tome koje cipele nosim i kako me kandiduje moja partija, prosto mislim da vređam dostojanstvo ovog parlamenta ako se upustim u tu priču. Za reč se javio gospodin Slobodan Maraš.
Gospođo predsednice, dame i gospodo narodni poslanici, javio sam se u skladu sa članom 225. Žao mi je što gospođa Čomić više ne predsedava. Vas dve se nekako stalno menjate u momentima kada želim da postavim jednoj ili drugoj pitanje. Voleo bih da mi vi rastumačite, ako već gospođa Čomić trenutno to ne može, član 225, odnosno u skladu sa njim član 100. Vi omogućavate poslanicima da citiraju raznorazne stvari, dajete im za to vreme. Poslovnik je potpuno jasan. Vreme se odbija za citiranje samo povrede Poslovnika, znači dela u Poslovniku koji se citira. Možemo doći u opasnost, ili na nečiju radost, da gospodin Krasić celu onu krivičnu prijavu koju je malopre pokazao citira. Zbog toga vas molim da dosledno primenjujete Poslovnik. Vi ste, gospođo predsednice, više puta demonstrirali da se različito odnosite prema poslanicima pozicije i poslanicima opozicije, s tim što u opoziciji imate favorite kojima omogućavate da govore po šest-sedam minuta. Vi niste bili tu, napomenuo sam da ste gospodina Čedomira Jovanovića prvog opomenuli da je prekoračio vreme. Molim vas da to više ne radite. Gospođo Čomić, vi ste mene pogrešno protumačili kada sam malopre govorio. Zaista nisam hteo da osporim to da li poslanici moraju da ubacuju kartice ili ne i da se hvalim time da su poslanici LDP ubacili kartice i dali kvorum. Hteo sam da vam kažem da mi imamo jako dobru želju i nameru da pomognemo da ovi zakoni dođu na red, da se o njima raspravlja, da se što pre usvoje i da omogućimo i da građani i ova zemlja krenu putem kojim mislimo da je najbolji. Zato nije bilo potrebe da mi dajete objašnjenje ili da mi odgovarate na članove Poslovnika koje nisam citirao da su povređeni. Više se nećemo javljati po Poslovniku, želimo da ova sednica ide svojim tokom i nadam se da ćete mi, kad budete u prilici, odgovoriti, ali na način koji će i mene zadovoljiti.
U vezi sa članom 100. narodni poslanik je dužan da navede koja je odredba Poslovnika, po njegovom mišljenju, povređena, da je citira i obrazloži, a predsednik Narodne skupštine je dužan da, nakon toga, da objašnjenje. Dakle, dajem objašnjenje, odnosno predsedavajući daje objašnjenje nakon što se citira i objasni koja je odredba Poslovnika povređena, a ne pitanja iz ličnog, političkog života i raznih drugih intrapsihičkih doživljaja. Gospođa Pop-Lazić. Izvolite.
Poštovane kolege narodni poslanici, pokušaću da vam objasnim zašto već nedelju dana naizgled ne radimo ništa u Skupštini ili tako pokušavamo da predstavimo javnosti, neki od nas, pre svega predsednik Skupštine, a onda i oni koji imaju uticaja u medijima i koji mogu svakodnevno da se slikaju i da daju izjave. To je zbog toga što niste poštovali volju birača, odnosno što ste predstavili javnosti da ste pobedili na izborima, da ste sklopili neku većinu i stvorili vladu, kako vi kažete ''nacionalnog pomirenja'', što je, doduše, istina, jer sada su se pomirili i Miloševićevci, i Stambolićevci, i trockisti su tu sa vama i nešto malo praksista, tako da to stvarno jeste ono što vi govorite. Međutim, to ne funkcioniše, to je nešto što nije normalno. Ovako možete danima da imate Skupštinu. Znate zbog čega? Zbog toga što je srpskom narodu nepojmljivo da ima jednu jedinu obavezu - da plaća sve obaveze, da plaća poreze, a da zauzvrat od te svoje države ne dobije ništa. Pa onda kaže, izvinte, što mi to imamo vladu, šta imam od toga, što imamo predsednika Republike, a da li on negde mene štiti, da li štiti negde interese moje države, iako ga Ustav na to obavezuje?. Ustav Republike Srbije je tu vrlo jasan. U članu 97. on lepo kaže šta je nadležnost Republike Srbije i tu uključuje i nadležnost parlamenta, i nadležnost vlade i nadležnost predsednika Republike. Ako pogledate član 1, gde se kaže da Republika Srbija uređuje i obezbeđuje suverenost, nezavisnost, teritorijalnu celovitost i bezbednost Republike Srbije, njen međunarodni položaj i odnose sa drugim državama i međunarodnim organizacija, obični građani kažu, izvinite, a gde to, s kim to naš predsednik vlade, naš predsednik Republike sarađuje u mom interesu? Da li se ikada čula ijedna reč osude u tim Ujedinjenim nacijama, jer i to je međunarodna organizacija, na račun onoga što se dešava u Haškom tribunalu, recimo, da li je iko podigao glas zbog mučenja, zbog nepoštovanja ljudskih prava, rušenja dostojanstva svih onih ljudi koji se tamo, tuđom voljom, a nikako svojom greškom, nalaze? Dakle, dok nam državom krstare razni špijuni, strani plaćenici, u obliku Nataše Kandić i ostalih, koji traže neke lažne svedoke koji će posvedočiti nešto što se posvedočiti ne može, dok nas čipuju kao kučiće, mi ovde, opet po onom starom što kažu, ''selo gori, a baba se češlja''. Hoćemo li mi da se uhvatimo u koštac sa onim krucijalnim problemima i da o njima razgovaramo ili ćemo ovde da predstavljamo narodu da nam je ovaj SSP naročito važan, iako običan svet ume da pročita novine i shvata da proširenja Evropske unije nema, da ono što se u Nici zakovalo to ima da ostane, da je 27-27 i nema više novih članova. Možemo mi da potpisujemo ovde i da donosimo kojekakve odluke, od toga nema ništa. Da ne govorimo samo o onom ekonomskom delu, o ovom drugom sporazumu o kome ćemo raspravljati, a za koji su oni jedino zainteresovani. Mi smo, pre svega, zainteresovani za to da li nam funkcioniše država, da li funkcionišu svi državni organi, da li štite interese naših građana ili samo mi moramo da izvadimo svakog meseca pare i da platimo ono što treba da se plati. To građani kažu nama, misleći i na nas, a naše je da li ćemo mi da se uozbiljimo ili nećemo. Meni je zaista nepojmljivo da prvo mi, kao narodni poslanici, ćutimo, a onda i čitava nacija se oglušava na činjenicu da tamo u Hagu opet neko monstruozno sprema ubistvo dr Vojislava Šešelja. Da li mi to kao ljudi zaista možemo da podnesemo, a da ne podignemo svoj glas protiv toga, na različite načine? Zašto se štampa ne otvori za ljude koji imaju nešto da kažu o tome? Zašto televizija, zašto nema okupljanja, zašto nema okruglih stolova, zašto niko na tim međunarodnim skupovima od naših čelnika ništa o tome ne govori? Čekamo da se to desi. Mi smo mali narod, nas ni 10 miliona nema, kada u sto godina iznedrimo jednog takvog čoveka, onda treba i te kako da ga čuvamo. Onaj ko to dosad nije shvatio, shvatiće kad-tad. Iskreno se nadam da ako budemo uporni u tome da o ovome govorimo, da se to neće desiti, ali verujte, pouzdano znamo da se to sprema. Doživeli smo to sa bivšim predsednikom Republike. Sve vas i dan-danas sramota zbog toga što se to dozvolilo, bez obzira što ste bacali balončiće i veselili se na dan kada su ga... [[isključen mikrofon]]
Reč ima gospođica Nataša Jovanović. Ovo je praktično bilo iskazivanje političkih stavova, a ne reklamiranje povrede Poslovnika, tako da ne mogu odgovoriti. U želji da javnost bude informisana, a u skladu sa članom 225.
Gospođo predsedniče, dame i gospodo narodni poslanici, javljam se po više članova Poslovnika. Najpre, po članu 1. koji reguliše prava i obaveze narodnih poslanika. Gospođo predsedavajuća, moram da vas obavestim da sam dobila informaciju da se u Papui Novoj Gvineji slavi sporazum o političkom pomirenju između SPS i DS, a da se u Zapadnoj Samoi očekuje, sa velikim oduševljenjem, rasprava o Sporazumu o stabilizaciji i pridruživanju i da se u celom svetu govori o tome kako ste vi demokrate, kako ste ljudi koji promovišu ne znam kakve divne vrednosti, a u stvari, istina je sasvim drugačija. Mi smo ušli u fazu kada apsolutno nemate nikakav kompas kako ćete dalje, gde ste, već ste počeli da udarate u političkom smislu naravno, glavom u zid. Sad da se celo ono društvance, onih zgubidana Krstića i Šapera, skupilo na terasi preko puta kod diktatora Borisa Tadića, oni ne mogu da vas posavetuju. Kako će kada imate ovoliku snagu oličenu u Srpskoj radikalnoj stranci? A to "u u", ja vam kažem opet, obratite se gospođi profesoru Slavici Đukić-Dejanović za pomoć svaki put kada to kažete, a mene lepo saslušajte da nastavim ovu ozbiljnu priču koju je otpočela gospođa Pop-Lazić, pre nje gospođa Radeta, gospodin Jadranko Vuković i svi vi koji ne želite da slušate šta će da se dešava u Srbiji naravno. Naravno, naše političko delovanje je apsolutno eksplicitno, jasno, prepoznatljivo, građani veruju u ono što mi radimo. Svakoga dana dobijamo sve veću podršku i budite sigurni da ćemo na pitanju kršenja izborne volje građana Beograda, to je prva stvar, čekanja odluke instruisanog suda od strane Borisa Tadića, ministra i vas iz DS-a, da... unapred kažem da je instruisan, gospođo, i snosim odgovornost političku ako grešim, ali budite sigurni da je to tako. Zašto je tako? Iz onog razloga koji je juče pominjala gospođa Radeta. Zašto što gospođa koja je ad hok postavljena na mesto predsedavajućeg Veća treba da ide u penziju, zato što ne možete da nađete među časnim sudijama ljude koji će na takav način da ispunjavaju političku valju vas iz DS-a i svih onih koji na takav način gaze demokratske vrednosti građana. Građani to neće da trpe. Možete da ih organizujete na B 92, na ne znam kojoj drugoj televiziji da se javljaju, da se samo oni uključuju i da se navodno bune protiv toga i da na sva zvona pričate kako se vrši opstrukcija od strane srpskih radikala. Ali, to je ništa u odnosu na ono što će biti na trgovima, na ulicama, sve demokratskim sredstvima. Znate koliko smo dobro organizovani, najjača, najhomogenija politička stranka.Setite se mitinga ispred Američke ambasade, kada je prof. dr Vojislav Šešelj štrajkovao glađu. Sećate se koliko je bilo ljudi? Garantujem vam da će više ljudi biti ako se usudi Haški tribunal, a vi ste ga i mafijaški premijer Đinđić instrumentalizovali, da ubije profesora Šešelja, biće pola miliona ljudi u Beogradu na ulicama, kao što će biti preko milion ljudi u Beogradu kada se profesor Šešelj vrati u Beograd. Ali, kažem vam, nemojte da se igrate ovim stvarima. To nije nikakva politička pretnja, niti je upozorenje, to je činjenično stanje, to od nas traže članovi i građani, da branimo Ustav, da branimo zakon, da štitimo demokratiju, da štitimo srpskog heroja prof. Šešelja, da štitimo sve one vrednosti za koje smo mi uložili sve ove godine našeg truda i rada. Ne mislite valjda da je tek onako palo dva miliona i 200 hiljada birača Srpske radikalne stranke ili pola miliona članova? To je ogroman rad, i promocija i promovisanje najbolje ideologije i za srpski narod i za sve građane Srbije, bez obzira na njihovu nacionalnu i versku pripadnost. Budite sigurni, to je pre neko veče poručio i gospodin Aleksandar Vučić, koga pokušavate da onemogućite i to radite preko instrumentalizovanih sudova da ne bude gradonačelnik, kako to građani Beograda žele, dakle, kažem vam, mi smo poslednja linija odbrane, u najsvetlijem smislu svih vrednosti, i nacionalnih i demokratskih. Vi vidite kako ćete. Protiv nas ne možete, ni silom, ni kako god hoćete. Mi ćemo da se borimo do kraja. Sve ljude, ljude ne samo odavde, ljude iz celog... [[Isključen mikrofon.]]
Za reč se javio gospodin Delić. Koristim priliku da vas, u skladu sa članom 85, obavestim da će Narodna skupština i posle 18 časova raditi, po prvoj tački dnevnog reda i obzirom na činjenicu da ima preko 20 poslanika prijavljenih zbog reklamiranja Poslovnika.
Gospođo predsedavajuća, dame i gospodo narodni poslanici, prijavio sam se po Poslovniku, povreda Poslovnika, člana 194. a u vezi sa članom 101. i 104. još pre dva sata i tražio sam da sačekam gospodina Božidara Đelića, međutim, pošto on ne dolazi, ipak želim da kažem vezano za nepoštovanje ove skupštine koje je on u toku jučerašnjeg dana učinio u više navrata. Bio sam u hodniku juče kada je gospodin Đelić davao intervju pred više televizija i novinara. Imao sam priliku sinoć da slušam takođe jedan njegov nastup na televiziji. Molim vas, to je vrlo perfidno kada potpredsednik Vlade, jedan ministar, za rad kakav postoji već nekoliko dana ovde u Skupštini optužuje opoziciju. Vrlo je patetično, gospodo, kada isti ministar ovde u ovom hodniku pred novinarima nabraja da Srbija neće imati mostove, da Srbija neće imati bolnice, da Srbija neće imati škole, da se ljudi neće moći lečiti, da nećemo imati infrastrukturu, da neće biti investicija u ekologiji zbog toga što opstrukciju vrši opozicija. Mi, gospodo, koristimo sasvim legalne i legitimne metode. Sada želim, a to sam hteo da uradim gospodinu Đeliću, ali vas da upoznam i upozorim na član 5. našeg Ustava, i to samo na 1. stav i na poslednji, 4. stav. Jamči se i priznaje uloga političkih stranaka u demokratskom oblikovanju političke volje građana. Gospodo, građani su na izborima pokazali svoju političku volju i potpuno je legitimno i legalno, vi imate većinu, ali, gospodo, sad vas upozoravam na poslednji stav, a on glasi - političke stranke ne mogu neposredno vršiti vlast niti je potčiniti sebi. Ovo što vi radite u Srbiji, mi ovde vršimo zakonodavnu vlast, međutim, vi i vaša vodeća stranka, koja je ovde u prvim redovima, želi da potčini sve tri grane ili sva tri oblika vlasti sebi. Gospodo, onda morate da razumete da vam mi to nećemo dozvoliti. Nemate pravo da se ljutite, jer ćemo koristiti upravo ustavna prava ili prava koja nam daje Poslovnik da sprečimo da u Srbiji dođe do jednoumlja koji na ovaj način propagirate. Hvala.
Zahvaljujem. Reč ima gospodin Momir Marković.
Molim vas, gospođo predsedavajuća, imate nekoliko potpredsednika, kad sledeći put budete zbog potrebe posla odlazili sa mesta predsedavajuće, molim vas, odredite nekog drugog potpredsednika, jer jedino što gospođa Čomić radi to je prvo da drži pridike poslanicima SRS, drugo da ispolji do maksimuma svoju logoreičnost, nipodaštavanje svega onoga što se kaže sa ove govornice, što kažu poslanici SRS, došlo je do krajnjih granica. Dame i gospodo narodni poslanici, da podsetim i vas i građane Srbije da se na današnji dan navršava 10 godina od kada je oko 500 Srba oteto na Kosovu i Metohiji i dan-danas njihove porodice, 1.300 je oteto, ali o 500 Srba ne znaju ništa. Dame i gospodo narodni poslanici, da nije izašla knjiga Karle del Ponte, ni danas ne bismo znali da se u Bondstilu, da se u priručnim bolnicama u Albaniji, da se da ne kažem čak i na livadi vršile operacije pri kojima su vađeni organi zarobljenih Srba i slati u bolnice širom te Evrope u koju nas sada vode. Dame i gospodo narodni poslanici, zbog pijeteta prema tim ljudima, čiji se ni grob ne zna, smatram da bi ova demokratorska većina morala bar malo da spusti tenziju i bar malo poštovanja i prema narodnim poslanicima, i prema ovom svetlom domu u kome se nalazimo i prema građanima Srbije koji su sve nas poslali, svetom domu, gospodine primerak, svetom domu, malo više poštovanja da pokaže. To što imate apsolutnu većinu od 127, da nema LDP ne biste mogli ni današnju sednicu da počnete, oni su vam pripomogli. To što su vaši poslanici otišli na more umesto da rade svoj posao, to je vaš problem i nije problem građana Srbije, ali je problem građana Srbije to što pokušavate da na najbeskrupulozniji način otmete narodnu volju i Beograd pretvorite u žuti bastion, bez obzira na to ko je koliko glasova imao i ko je kako na izborima prošao. Neće vas narod. To što sad imate sudiju koji će opet za pare, verovatno, ili za neke privilegije, napisati ovakvu ili onakvu presudu, sasvim je svejedno. Da znate da ćete imati mnogo posla i mnogo problema. Inače, gospođo predsedavajuća, čl. 225. i 226, da ne bude da se nisam javio u skladu sa Poslovnikom. Dame i gospodo narodni poslanici, ... (Predsednik: Vreme.) Vreme SRS, gospođo predsedavajuća, tek dolazi. [[Isključen mikrofon.]]
Gospodin Veroljub Arsić, reklamira povredu Poslovnika.
Dame i gospodo narodni poslanici, reklamiram povrede Poslovnika, čl. 101, 104, 105. i 106, od potpredsednika Narodne skupštine Gordane Čomić, a od predsednika član 104. Pošto imam malo više članova da reklamiram koji su prekršeni, molio bih da to predsedavajuća uzme u obzir prilikom određivanja ova famozna tri minuta, mada ću pokušati da budem što je god moguće kraće, a smatram da je predsednik Narodne skupštine prekršio član 104. stav 1. da su narodni poslanici dužni da poštuju dostojanstvo Narodne skupštine. Zašto je došlo do kršenja Poslovnika? Zato što je ovlastila potpredsednika Narodne skupštine Gordanu Čomić da vodi nastavak sednice Skupštine Srbije. Time nije poštovala dostojanstvo Narodne skupštine, a pokušaću da objasnim poslanicima i predsedavajućoj zašto. Prvo, zato što kada god se neki od poslanika javi da reklamira Poslovnik, insistira se na tri minuta. Četiri minuta i deset sekundi, vreme se zaključuje, mikrofon se isključuje. Onda Gordana Čomić, smatrajući da smo svi mi ovde kompletni idioti, počinje da obrazlaže kako Poslovnik nije prekršen i to traje često i po deset minuta. Ako nešto hoće da nam objasni, neka siđe za ovu govornicu, kao i svi ostali, tri minuta i ni sekunda više. Ta ista Gordana Čomić je bila potpredsednik Narodne skupštine od 2001. do 2004. godine. Zlatna vremena sumraka demokratije, sada ću da vam kažem i zašto. Prvo, da vas podsetim da je to bio period kada ste uveli po Poslovniku da se narodni poslanici kažnjavaju novčano. To je bio period kada ste uslovljavali da opozicija mora da učestvuje u radu Skupštine i da vam daje kvorum, iako to nigde u svetu nije obavezno. To je sumrak demokratije, ako niste znali. Drugo, uvodili ste ovde, prilikom oduzimanja reči, isključenje iz rada sednice. Poslala je policiju koja se tukla sa poslanicima, čak prilikom izbacivanja poslanika lomili su ovde inventar, baš ova klupa pored koje sedi gospođica Lidija Vukićević. Baš tu je klupu policijsko obezbeđenje ovde lomilo da bi izbacilo određene poslanike. U svemu tome učestvovala je i gospođa Gordana Čomić. Hoćete li još o njoj da pričam? Hoćete da pričam o tome kako je uvedeno vanredno stanje? Ko je u tome učestvovao? Postavljam pitanje, za sve ove želje da se spreči opozicija da radi u Skupštini, za čiji račun je to u početku rađeno? Rađeno je za račun Zorana Đinđića, tadašnjeg premijera. (Predsednik:Vreme.) Završavam, pošto već vidim da se pridružujete i vi Gordani Čomić. Za njegov račun. Sada neka mi neko od vas objasni, u tom periodu kada je Srbijom vladala mafija i kada je Vojislav Šešelj po nalogu Zorana Đinđića isporučen u Hag, a kasnije stradao u atentatu, recite mi razliku da sada, kada je u Hagu pokušaj ubistva Vojislava Šešelja... [[isključen mikrofon]]
Gospodin Vladan Jeremić ima reč.
Dame i gospodo narodni poslanici, javljam se na osnovu člana 226. Poslovnika Narodne skupštine Srbije, jer mi je kao narodnom poslaniku zaista potrebno objašnjenje o nekim neobjašnjivim dešavanjima koja su pratila održavanje konstitutivne sednice SO Mladenovac, koja je održana 16. jula, a koju skupštinska većina, jedna neprirodna koalicija i nusprodukt političke trgovine, a ne izborne volje građana Mladenovca, koji su SRS ukazali najviše poverenja, dakle, sprovela na delu. Da nije poražavajuće u etičkom i pravnom smislu, konstitutivna sednica SO Mladenovac, grada i opštine iz kojeg dolazim, bila bi u pravom smislu pozorište u kući. Očigledno, svedoci smo danas mnoštva takvih primera, tako da se Mladenovac uklapa u tu sliku, odnosno viziju ove demokratske žute Srbije. Dakle, nabrojaću samo neke od neobjašnjivih stvari i naravno, shodno ovom članu, pokušaću da dobijem objašnjenje za to. Najpre, već prilikom glasanja o prvoj tački dnevnog reda predsedavajući je konstatovao da je za glasalo 30, a protiv 26 odbornika. Naravno, ništa tu ne bi bilo neobjašnjivo ako se zanemari jedna prosta činjenica da opštinski parlament u Mladenovcu broji 55 mesta. Objašnjenje je glasilo - tehnička omaška, glasaćemo ponovo. Potom, iako je to po Poslovniku jasno definisano, u sastav Komisije za verifikaciju mandata, umesto da budu predložena tri člana sa izbornih lista koje su osvojile najviše mandata, a tu je na prvom mestu SRS, skupštinska većina, pod svojim poimanjem demokratije, a meni, opet kažem, neobjašnjivim, donosi odluku da sva tri predstavnika budu sa liste ZEZ. Na moju intervenciju da sekretar Skupštine, dakle pravnik, profesionalac, da pravno tumačenje ove neobjašnjive odluke, isti se izjašnjava da to nije u skladu sa zakonom, ali ne lezi vraže. Demokratorska skupštinska većina donosi odluku da problem reši glasanjem i tako ovog puta 29 : 26 odluče, iako je prekršen Poslovnik ipak je sve objašnjivo jer je tako odlučila demokratska većina. Da su hteli, kako su krenuli, ne bi me ni to iznenadilo, mogli su da, zahvaljujući toj većini, izglasaju recimo da je prekjuče bio 16. decembar a ne jul i da je napolju padao sneg. To je njihovo poimanje demokratije. Na kraju je ostao treći i najdrastičniji primer, a to je da prilikom tajnog glasanja za predložene kandidate za predsednika opštine desilo se recimo da, gle čuda, odbornika SRS nisu ni prozvali da glasa, ali je zato uredno bio zaokružen na listiću kod sekretara Skupštine. To je naravno ZEZ, ali je objašnjeno tehničkom omaškom. Šta li tek očekuje građane Mladenovca ne smem ni da pomislim.
Stenografske beleške sadržaja koji ste govorili biće prosleđene Ministarstvu za lokalnu samoupravu i očekujemo odgovor u vreme koje je predviđeno Poslovnikom. Za reč se javio gospodin Zoran Krasić.
Pozivam vas da uzmete Poslovnik, da pročitate šta piše u članu 27. Poslovnika. Odnosi se na obaveze i dužnosti predsednika Narodne skupštine, a u našem slučaju i na sve one koji predsedavaju sednicom Narodne skupštine. Tu je zapisano o čemu sve treba da se stara, a da ne ostari, šta treba da vodi računa, a da ne ostane dužan i šta treba sve da radi predsednik ili predsedavajući Narodne skupštine. Naravno, stoji nešto što treba da znači duh tolerancije i parlamentarizma. Ali, to je nemoguće u Srbiji otkada je DS na vlasti. Evo na nekoliko primera ste videli kako to izgleda u lokalnoj samoupravi. Nema poštovanja izborne volje naroda, nema ni Gonzalesa doduše, nekada je dolazio zbog vas i Gonzales brzo da završi neki posao, ali ono što sve nas treba da zabrine, a pogotovo građane Republike Srbije, jeste činjenica da više nema skrivanja u tome što se zove zamena teze. Svojevrsna zamena teze je upravo ovo što radi DS u Narodnoj skupštini i uopšte u Srbiji. Vrši opstrukciju na svakom mestu da bi dovršili destrukciju zbog koje i postoje i da bi uništili Srbiju. A da se to navodno ne bi primetilo, e dajte kriva je opozicija. Kriva je opozicija što je danas sunce, kriva je opozicija kada u novembru ili decembru padne sneg, kriva je opozicija za sve. Dobro je, znači da je opozicija jaka. Trenutna situacija je otprilike ovako: 108 poslanika predlaže nešto, a sa ove strane nema čak ni 124. Zato je potreban odmetnuti Čeda od DS kako bi dao neki kvorum, da bi ovi mogli da glume neku vlast. Vlast nije u Narodnoj skupštini, vlast je preko puta kod Borisa Tadića. Naravno, vi ste u stanju da nonšalantno sedite ovde, jer to se vas ne tiče, jer vas uostalom niko i ne pita za sudbinu ove države, kao što vas nije ni briga šta se dešava u Haškom tribunalu, gde se jedna maestralna odbrana, antologijski značajna, devalvira na takav način što se nameće advokat, jer se zna da Vojislav Šešelj to neće da trpi, jer se zna da će da se odluči za štrajk glađu i onda se zna da ćete vi da kažete, kao što ste više puta rekli, jer ste vi njihove marionete, da završimo tu priču do kraja. Vodite računa šta radite, vodite računa kada ste prisutni u ovoj zgradi Narodne skupštine da negujete duh tolerancije i parlamentarizma. Vodite računa da zastupate interese građana i vodite računa, samo još dve sekunde, jedva čekam da krene rasprava o ovoj tački dnevnog reda. Požuri kući ako se žuriš, nemam ništa protiv da ideš kući. Slobodno idi kući, ja te ne držim uopšte. Nemam nameru da te držim, zapali kući što pre. Ne da zapališ kuću, nego idi kući. Naravno, pošto sam poznat po tim stvarima, preskočim u DS i uzmem stenogram šta to priprema Božidar Đelić za nas. Evo vidite jedna tačka koja kaže - potpisali smo SSP na srpskom jeziku ćirilicom i tako uneli svoj nacionalni identitet i kulturno nasleđe u Evropsku uniju. Znači, identitet i kulturno nasleđe.
Reč ima Aleksandar Martinović.
Na početku mislim da je, gospođo Đukić-Dejanović, bilo politički nekorektno i nečovečno kada ste isključili mikrofon kada je govorila narodni poslanik Gordana Pop-Lazić. Ona je govorila o tome da su neprijatelji srpskog naroda ubili u Haškom tribunalu Slobodana Miloševića, koji je bio ne samo predsednik Srbije i predsednik SRJ, nego i predsednik vaše partije i zahvaljujući slavi njegovog imena vaša poslanička grupa se pre svega našla u ovom parlamentu. Ono zbog čega sam se javio jesu članovi 225. i 226. Poslovnika Narodne skupštine Srbije. Ovih dana, odnosno poslednjih meseci nakon završetka lokalnih izbora 11. maja, Republika Srbija je postala poprište najgoreg i najtežeg mogućeg političkog kriminala. Naravno, najdrastičniji primer jeste grad Beograd i narodni poslanici Srpske radikalne stranke su o tome dovoljno rekli, ali drastičan primer političkog kriminala, čiji je glavni protagonista Demokratska stranka i mafijaši i tajkuni koji je finansiraju, jeste nažalost i opština Ruma. Naime, dana 8. jula 2008. godine trebalo je da bude održana konstitutivna sednica Skupštine opštine Ruma. Jedan odbornik SRS nije se pojavio na konstitutivnoj sednici. U pitanju je gospođa Tina Antonić, nije nigde otišla i uopšte nije smešno, ne znam zašto karikirate celu situaciju. Pitao bih vas - kako biste reagovali da je vaše dete možda nestalo i da se ne zna 10 dana gde se nalazi. Dakle, 8. jula, negde oko 2 sata posle ponoći, po odbornika SRS došao je automobil stranih registarskih tablica i odvezao je u nepoznatom pravcu, zajedno sa maloletnim detetom od 15 godina. Podneo sam 9. jula prijavu policijskoj stanici, koja glasi ovako: Prijavljujem nestanak Tine Antonić iz Pavlovaca, ulica Maršala Tita br. 1. Poslednji put je viđena na sastanku odborničke grupe SRS uRumi dana 7. jula 2008. godine oko 20,00 časova. Tina Antonić se nije pojavila na konstitutivnoj sednici SO Ruma 8. jula 2008. godine. Prema izjavi njenih roditelja, 8. jula 2008. godine, oko 2,00 sata ujutru, po nju je došao automobil stranih registarskih tablica i odvezao je u nepoznatom pravcu. Nije isključeno da je Tina Antonić kidnapovana na političkoj osnovi i da joj je život ugrožen. Molim vas da preuzmete potrebne mere da se Tina Antonić pronađe, odnosno da se utvrdi gde se tačno nalazi. (Predsednik: Vreme.) U redu, poštovaću vreme i Poslovnik i javljam se ponovo za povredu Poslovnika, čl. 225. i 226. Samo bih vas zamolio da vašim političkim saborcima iz DS kažete da se ne smeju na ovo što govorim, u pitanju je vrlo opasan presedan, jedno teško krivično delo. Žena je nestala i 10 dana niko ne zna gde se nalazi. U pitanju je žena koja živi sama sa maloletnim detetom od 15 godina. Ovo nije jedini slučaj u Srbiji da se ljudi odvode, da se ne zna gde se nalaze, samo zato što to odgovara DS. Gospođa Nada Kolundžija se iščuđava, ne znam zbog čega, u pitanju je najteže moguće krivično delo, ali javljam se ponovo za povredu Poslovnika.
MUP-u ćemo proslediti stenografske beleške koje se odnose na sve o čemu ste govorili i tražićemo od njih odgovor, kao što ćemo i Vladinoj kancelariji Haškog tribunala dostaviti stenografske beleške sadržaja o kojem je govorio gospodin Krasić, u vezi sa konstatacijama koje je izrekao i u vezi sa pravima, odnosno pitanjima ljudskih prava gospodina Vojislava Šešelja u Hagu. Za reč se javio Vučeta Tošković.
Javljam se po Poslovniku, čl. 225. i 226, da se narodni poslanici upoznaju sa opstrukcijom ove skupštine koju vodi, po mom ubeđenju, SPS, zato što je predsedavajući i predsednik Skupštine iz njihovih redova. Ni u kom slučaju to ne mogu da rade gospoda iz SRS, jer mi radimo ono za čega smo ovde došli. Dakle, naš posao mi odrađujemo onako kako treba. Gledajući kako se vode ove skupštine i od potpredsednika i od predsednika, mislim da nisu dorasli ovoj skupštini i njihovim položajima. Gospođa Čomićka, koja je predsedavala pre sat vremena, svi narodni poslanici znaju za njeno ponašanje kada je u klupama, da sedi na klupi, da dobacuje, da radi šta god hoće, jer joj to dozvoljava njena stranka, a kada dođe za predsedavajući sto tu, onda se ponaša kao da je profesor lepog ponašanja i svim narodnim poslanicima upada u reč i ne dozvoljava da se objasni ono zbog čega je izašao narodni poslanik. Dakle, DS se u većini slučajeva ponaša tako da ima se utisak da pravi anarhiju u ovoj Srbiji. Mi u Južnobačkom okrugu imamo pet opštinagde imamo naše predsednike i pokušavaju silom da opstruišu rad tih opština gde imamo većinu, imamo i sa nekim članovima SPS, a imamo negde gde nemamo uopšte SPS. Mi moramo dati do znanja građanima Srbije da se ovde uvodi diktatura, oglašava se diktatura, kao što smo nekih 20-tih godina od kralja Aleksandra imali priliku da se uvodi diktatura, samo ovde u DS svi ovi koji su članovi i koji su poslanici DS su bili pre ovih višestranačja sve komunisti. Ne znam kako su se i na koji način preformulisali u demokrate, jer u DS nema demokratije kada je njegov predsednik rekao odmah u startu da je DS pobedila i bez ikakvih rezultata, kada je rekao da će svim sredstvima, mogućim i nemogućim, sprečiti da se u Beogradu i ostalim opštinama konstituišu skupštine tamo gde su SRS i ostali koalicioni partneri došli na vlast. Doći će vreme i javiću se ponovo.
I ove stenografske beleške biće dostavljene Ministarstvu za lokalnu samoupravu, sa pitanjima koja ste pokrenuli. Molim gospođu Jorgovanku Tabaković da uzme reč.
Gospođo Đukić-Dejanović, u vašem odsustvu zamenjivala vas je potpredsednik Skupštine gospođa Čomić i zbog njenog načina vođenja sednica prigovaram povredu Poslovnika, član 100, a u vezi člana 101, gde se stav 3. zloupotrebljava u smislu da predsednik, a govorim o trenutno predsedavajućem potpredsedniku u tom momentu, koji je dužan da da objašnjenje, sve vreme zloupotrebljava, jer se izlazi iz okvira vremena od tri minuta, koje se po analogiji primenjuje i na objašnjenja, jer je za repliku i povredu Poslovnika uobičajeno i dozvoljeno vreme od tri minuta. To doživljavam kao pretenzije gospođe Čomić, koja je vrlo kvalifikovana da vodi Skupštinu, pa eto možete je uzeti da bliže sedi i da vam inače pomaže, ali zaista nije u redu da svako njeno objašnjenje traje duže od pet minuta. Inače, po članu 226.postavljam zahtev da mi baš vi, gospođo Đukić-Dejanović, kao predsednik, odgovorite na sledeće pitanje - da li je pokrenut eventualno neki postupak, za koji mi poslanici ne znamo, da je u proceduri zakon o ukidanju lokalnih izbora. Pitam zbog svega onoga što se dešava u Beogradu, Titelu, Žablju, Kikindi, Kraljevu i mnogo gradova, Rumi, a zbog sledeće. Ako je vertikalno preslikavanje Republičke vlade na lokalni nivo, na opštine i grad Beograd, ispalo neophodno po tumačenju gospodina Tadića i treba da bude princip formiranja vlasti, onda se pitam šta će nam izbori na lokalnom nivou. To košta, treba da štedimo vreme, snagu i energiju, ali dajte, iznesite taj zakon ako je u proceduri. Mislim da gospodin Tadić primenjuje princip demokratije Henrija Forda koji kaže - možete imati bilo koji auto, ali pod uslovom da je crn, a to znači na naše uslove da mogu građani da glasaju za partiju koja je određena negde van na zapadu ili u Americi kao poželjna i da se samo u skladu s tim može proglasiti demokratija ili diktatura. Gospodo poslanici, kolege i građani, sama suština demokratije je upravo sloboda da se bira na izborima i sloboda da jedna zemlja vodi samostalno ekonomsku, pre svega, politiku, ali i spoljnu. Mi to danas nemamo. A propo onog malopređašnjeg komentara gospodina Žutića, da poslaničko pitanje ne može da postavi po članu 226, vas ću u cilju vođenja rasprave u skladu sa dnevnim redom zamoliti da obavestite sve ministre pojedinačno, potpredsednika i predsednika Vlade, da nam dostave dokument po kojem će sporazumi o ratifikaciji biti mogući za raspravu samo ako dostave dokumenat da se produžava rok za njihovu efektivnost. Samo jedan od njih, rekonstrukcija saobraćaja, samo ću jednom rečenicom zloupotrebiti vreme, piše - krajnji rok za stupanje na snagu je 90 dana od datuma sporazuma. Sporazum je zaključen u Beogradu na dan i godinu koja je prvonavedena. Prvonavedena, u devet od deset takvih sporazuma, taj datum je 27. juli. Znači, 27.10.2007. O ovim dokumentima ne možemo da raspravljamo. Pošto niste izmenili dnevni red, a na to sam vas upozorila, zahtevam da Vlada dostavi dokument - da su nam zajmodavci produžili rok za stupanje na snagu ovih sporazuma i o tome ćemo moći da raspravljamo. [[Isključen mikrofon.]]
Nije mi poznato da je u izradi zakonska materija vezana za promenu izbora na lokalnom nivou, no ne isključujem takvu mogućnost i uputićemo pitanje Ministarstvu za lokalnu samoupravu. U vezi sa vašim pitanjem, ono je direktno juče bilo upućeno i u prisustvu premijera, koji je primio k znanju pitanje i daće vam odgovor u ekspozeu. Za reč se javio gospodin Jovan Palalić. Izvolite.
Poštovana predsednice, poštovano predsedništvo, dame i gospodo narodni poslanici, reklamiram član 226, u okviru koga je definisano pravo narodnog poslanika da traži obaveštenja i objašnjenja od predsednika Narodne skupštine, predsednika odbora, ministara i funkcionera u drugim republičkim organima i organizacijama, o pitanjima iz okviru prava i dužnosti ovih funkcionera. Želim da postavim pitanje - da li je Ministarstvo za državnu upravu i lokalnu samoupravu reagovalo povodom događaja u vezi konstituisanja Skupštine grada Beograda i u vezi konstituisanja Skupštine opštine Voždovac. Naime, kao što se desilo u Skupštini grada Beograda da je došlo do kršenja i Ustava, zakona i poslovnika, pa smo videli jednu situaciju za koju smatramda je nezapamćena u slučajevima demokratije, da je 54 više od 56, tako smo i na SO Voždovac videli situaciju da prilikom izbora organa lokalne samouprave glasaju slučajni prolaznici, članovi obezbeđenja i razni drugi funkcioneri. Imam saznanja da Ministarstvo nije reagovalo. Ali, ono što više čudi jeste da je Ministarstvo reagovalo u slučaju grada Kraljeva, kada je promptno, na zahtev stranaka koje tamo čine opoziciju, poslalo dopis u Skupštinu grada Kraljeva - da se navodno zbog neusvajanja poslovnika obnovi ceo postupak konstituisanja organa Skupštine grada Kraljeva. Zaista je neverovatno da Ministarstvo ne reaguje u ovako ozbiljnim kršenjima zakona kada je u pitanju slučaj Beograda i beogradskih opština, a u nekim drugim sredinama se to događa. Zašto ovo ističem? Ističem zato što je prošle godine, kada se desio takođe istovetan problem u Skupštini grada Beograda, Ministarstvo je takođe nakon ozbiljne i dugotrajne debate ovde u Skupštini reagovalo tako što je donelo odluku i faktički čitavu stvar vratilo u proceduru koja je u skladu sa Poslovnikom i zakonom. U tom smislu bih molio, pored toga što očekujemo da će nadležni sudski organi da reaguju, ovde jedan politički organ kao što je ministarstvo treba da se oglasi. Beograd nije neka mala opština u unutrašnjosti Srbije, mada treba da se reaguje i kada su u pitanju manje opštine, odnosno neka Ministarstvo reaguje i po pitanju Skupštine grada i po pitanju konstituisanja SO Voždovac. Prosto bih dao jednu sugestiju, s obzirom da smo ovde čuli više diskusija po pitanju konstituisanja Skupštine grada Beograda, bilo bi dobro da se iskoriste poslovničke mogućnosti, član 98 - da se ova sednica prekine dok se ne reše ova pitanja, jer ne mogu predstavnici opozicije i podnosioci žalbe, u ovom slučaju iz DSS-NS i SRS, da pređu preko činjenice da su u najvećem i glavnom gradu države krše propisi, Ustav, zakon i Poslovnik. U tom smislu je bolje da se prekine sednica, da sačekamo odluku i nakon toga ćemo opet politički da debatujemo ovde i naravno čekamo stav Ministarstva. Hvala.
Zahvaljujem. Ima reč gospodin Mićo Rogović. Vaše pitanje će biti prosleđeno Ministarstvu za lokalnu samoupravu i očekujem od njih odgovor u predviđenom roku.
Poštovane kolege narodni poslanici, poštovana gospođo predsedniče, pre nepunih 60 minuta imali smo, barem je to nama bilo od koristi novim poslanicima u ovom skupštinskom sazivu, jedan čas iz Poslovnika Narodne skupštine Republike Srbije, gde je jedna od potpredsednika, koju ste vi ovlastili da vas menja u toku vašeg odsustva, prekršila članove 119. i 120. uporno nas podsećajući na taj član. Sada trenutno je čl. 119. i 120. prekršen od strane kolega koji predstavljaju većinu, vlast, pa vas pozivam da reagujete tako što ćete pozvati tehničke službe da za osobe koje nisu u sali, a ostavile su svoje kartice na svojim mestima, povuku iz istih. Ujedno reklamiram povredu čl. 84. i 85. Ovo je zbog građana Srbije, koji treba da znaju da je negde oko 14,15 današnjeg dana nama poslanicima Narodne skupštine Republike Srbije stigao dnevni red. Verovatno ni mi, a ni građani Srbije nismo mogli da budemo upoznati sa dnevnim redom. Zbog javnosti i građana Srbije napominjem da je čitav set tačaka dnevnog reda u pomenutom predlogu dnevnog reda, a kao najbitnija stvar je zadnja tačka dnevnog reda - Predlog rezolucije Narodne skupštine Republike Srbije o kontinuitetu državne politike u odnosu na Kosovo i Metohiju. Podsećam, gospođo predsedavajuća, da ste donedavno bili u istoj poziciji u kojoj je desna strana moje skupštinske govornice, da ste se diktaturi tzv. DOS-ovskog režima imali naučiti i vi. Podsećam građane Srbije da se iste stvari sada odnose i na vas i da ne samo u Beogradu, već u svim opštinama cele Srbije, gde god je moguće da se ovakve stvari rade, vi ovih dana radite iste takve stvari. Čitav set optužbi po opštinama iz unutrašnjosti, kao i iz Beograda, je pred okružnim sudovima, sve zbog toga što i deo većinske vlasti u kojoj vi učestvujete ne sprovodi ni poslovnike, ni statute, ni zakone o lokalnim izborima. Zahvaljujem.
Zahvaljujem. Dobili ste samo prečišćen tekst, a u dogovoru oko redosleda tačaka dnevnog reda učestvuje i predsednik poslaničke grupe Srpske radikalne stranke gospodin Nikolić. Reč ima gospodin Todorović. Molim vas, pre nego što vam dam, samo da odgovorim poslaniku. Narodni poslanici su, prema članu 120, dužni da koriste isključivo svoje identifikacione kartice, kao i da se identifikuju pri ulasku u salu ubacivanjem kartice u poslaničku jedinicu, odnosno da se odjave prilikom napuštanja sale, o čemu je govorila gospođa potpredsednik. Izvolite, gospodine Todoroviću.
Dame i gospodo narodni poslanici, gospođo predsedavajuća, vi ste verovatno iz nehata ili zato što ste možda mislili da ste uradili nešto što niste uradili, rekli da smo krenuli sa prvom tačkom dnevnog reda. Moram da vas obavestim, uzeo sam stenogram i sada ću vam pročitati vaše reči: "Prelazimo na rad po dnevnom redu. Po Poslovniku za reč se javio gospodin Aligrudić." Znači, mi uopšte nismo krenuli po 1. tački dnevnog reda, nismo krenuli da radimo po dnevnom redu, da se ne bismo ubeđivali, ovo vam je stenogram, a dobio sam od službi, uzmite i vi, 18,00 časova vam je danas krajnji rok da završimo ovu raspravu.
Gospodine Todoroviću, član 85. stav 4. kaže da predsednik može produžiti rad Narodne skupštine i posle 18,00 časova, i to do završetka rasprave u načelu, odnosno pojedinostima, o započetoj tački dnevnog reda. To je slučaj o kome vi govorite. Međutim, stav 4 - izuzetno, predsednik Narodne skupštine može odlučiti da se sednica Narodne skupštine održi i drugim danima, odnosno da Narodna skupština produži rad i posle 18,00 časova, ukoliko za to postoje opravdani razlozi koje predsednik saopštava narodnim poslanicima. Saopštila sam vam da je u tom momentu bilo najmanje 20 poslanika koji su reklamirali Poslovnik; kao što vidite, sada se taj broj povećao na preko 50. Za mene su to razlozi zbog kojih produžavamo rad. Dajem reč gospodinu Srboljubu Živanoviću. Izvolite. U redu, ako niste zadovoljni, izvolite.
Gospođo Dejanović, računam da ste vi ozbiljna žena. Razumem da objašnjavam nekima, ne bih se ni trudio, ali računam da ste vi žena od integriteta, da vodite računa. Čitam vaše reči i možete da pravite kakvu god hoćete gimnastiku: "Prelazimo na rad po dnevnom redu." Vi taj prelaz pokušavate već drugi dan, ali nismo prešli, gospođo Dejanović. Tog momenta kažete: "Po Poslovniku se javio gospodin Aligrudić". Ni jednog jedinog momenta, nijednog sekunda nismo prešli na rad po dnevnom redu. Ostaviću vam ovaj papir, pročitajte, konsultujte se. Možete vi nasiljem većine da radite šta hoćete. Verujte da ćemo mi izdržati, ali nemojte zbog građana Srbije. Neće ovo dugo da traje, koliko vidim, a da ovako gorak ukus ostavite za ovako kratko delovanje u Skupštini Srbije. Vi ste, gospođo Dejanović, dugo poslanik, takođe i moja malenkost, ali nikada se nije desilo da na samom početku rada Skupštine nastane ovakav haos, da niste u stanju prvu sednicu normalno da obavite. To je nešto što pokazuje da ima nešto trulo u državi Danskoj i da ovo neće dugo trajati. Nemojte vi da insistirate, da vi svoj autoritet zalažete... Molio bih vas, ako vam je problem i teško, ima ovde vode, poslužite se, ali nemojte da ometate govornika, stvarno nema smisla. Prema tome, gospođo Dejanović, ovo je stenogram, uzmite stenogram, apsolutno nemate ni jednu jedinu mogućnost da tvrdite da se desilo ono što se nije desilo. Nismo krenuli sa dnevnim redom jer se gospodin Aligrudić odmah javio po Poslovniku. Prema tome, nismo prešli na dnevni red, znate kako se prelazi na dnevni red. Uzmite neki stenogram sa neke uobičajene sednice gde se to radi, pa ćete tačno videti kako ide redosled i kako i kada se, u kom momentu prelazi na rad po dnevnom redu.
Zahvaljujem. Ovde ima zaista onih koji su dugo u poslaničkim klupama, ima mnogo pravnika. Pozvala sam se na član 85. stav 4, a ne stav 5. o kome vi govorite. (Vjerica Radeta, sa mesta: Stav 5. obrazlaže stav 4.) Za reč se javio Srboljub Živanović.
Dame i gospodo poslanici, sećam se 2001. godine kada je Dosmanlijska vlast dolazila u Srbiju i kada je glavne teze i glavne floskule tada govorila, a to je - demokratija, transparentnost, borba protiv korupcije i kriminala. Ali, kad god započne politička kampanja, u svojoj predizbornoj kampanji za republički parlament, vi stalno ističete tezu - borba protiv korupcije i kriminala. Nikada nije, osim Mihajlovića od 2001. do 2004. godine, da ministar unutrašnjih poslova nije bio iz redova DS. Niste smeli da regrutujete zato što je trebalo vaš čovek da uhapsi vašeg, vašeg kriminalca, vaše ljude koji su učestvovali u korupciji. Pogledajmo prve ministre koji su počeli da funkcionišu u ovoj Dosmanlijskoj vlasti, a to je Pitić, Dinkić, Vlahović, Đelić, pa to sve kriminalac do kriminalca. Zato sam i rekao... Gospodine Milivojeviću, Zoološki vrt radi do 20,00 časova, možete da posetite... (Predsednik: Molim vas, koristite pristojne termine.) ... posetioci još posećuju, možete da posetite Zoološki vrt. Ako pogledate ove ljude koji su tada bili ministri, i ne znam zbog čega, pre godinu dana ovde je bila velika polemika na početku, kada sam rekao da je dve i po, tri godine najveći bos, kum ili kako hoćete da ga nazovete, čovek koji je objedinio celokupne kriminalce i mafijaše u Srbiji, bio Zoran Đinđić. Nastavak tog kontinuiteta i takve kriminalne politike nastavio je Boris Tadić. Ako bih hronološki uzeo da vam čitam, da sami vidite kako to izgleda sadašnja nova vlada sa ljudima koji je čine, a to je prvi Božidar Đelić. O njemu nemam šta da govorim. (Predsednik: Vreme. Hoćete li da privedete kraju?) Samo još jednog da pomenem, to je Dragan Šutanovac, to je takođe jedan veliki kriminalac, a i nastavak... [[Isključen mikrofon.]]
Reč ima gospodin Zoran Babić.
Dame i gospodo narodni poslanici, vi ste gospođo Đukić-Dejanović i juče i danas prekršili Poslovnik Narodne skupštine Republike Srbije, i to član 88, koji glasi - na početku rada Narodne skupštine, svakog dana kada Narodna skupština zaseda, predsednik Narodne skupštine obaveštava Narodnu skupštinu o poslanicima koji su sprečeni da prisustvuju sednici Narodne skupštine, što vi revnosno činite, kao i o tome ko je pozvan na sednicu. Vi nas, narodne poslanike, ne obaveštavate ko je sve pozvan na sednicu, što navodi da vi u stvari ne znate koga vam šalju na sednice Narodne skupštine Republike Srbije. Na taj način ponižavaju i vas, ali ponižavaju i nas narodne poslanike. Juče je to bio gospodin Božidar Đelić, sa sve svojoj bulumentom. Zaista nisam znao ko su ti ljudi. Danas je gospodin Đelić došao sam, a moram da vam kažem da kada vojvoda od "Meridijan banke", koji je pljačkom Srbije stekao prvih 11 miliona evra, prisustvuje sednici Narodne skupštine Republike Srbije, ne osećam se sigurno. Verujem ni većina narodnih poslanika, jer ljudi koji su na taj način stekli i koji imaju 11 miliona evra, u Srbiji imaju svoje privatno obezbeđenje, pa mogu da očekujem da će se on sutra pojaviti ovde sa nekim žestokim momcima, sa naoružanjem, što neće biti prvi put ovde u ovoj sali Narodne skupštine. Možda mogu da očekujem da će sutra povesti svoju tetku, na čijoj je slamarici spavao, dok svoju nije napunio, a sada naravno spava na Dedinju. Zbog toga, gospođo Đukić-Dejanović, od vas zahtevam da nas ubuduće obaveštavate ko je sve osim narodnih poslanika pozvan na sednici Narodne skupštine. Hvala.
Zahvaljujem. Pismenim putem ste obavešteni ko će prisustvovati po pojedinim tačkama i ko će biti izvestioci, prema tome koristiću priliku da pred svaku tačku učinim podsećanje na to što sam i pismenim putem uradila. Za reč se javio gospodin Milorad Buha, a neka se pripremi gospodin Milan Avramović. (Vladan Batić: Javio sam se pre njega.) Niste, verujte, ima ih 20 pre vas. Šta mogu, rado bih vam dala reč, ali morate i vi da sačekate.
Dame i gospodo narodni poslanici, javljam se po čl. 225. i 226. Koristim priliku da postavim predsednici Skupštine pitanje: gde su ti predstavnici koji su zvanično nominovani kao predstavnici Vlade po dnevnom redu? Gospodin Đelić je bio ovde prisutan jedno pola sata, posle toga je otišao i nema ga. Skupština je nastavila rad, ali predstavnika Vlade nominovanog nema. Završite i molim vas da mi vratite vreme, ometate me ...
Nastavite, uračunaću vam, ne brinite.
Tražim obaveštenje od Vlade i Ministarstva spoljnih poslova u vezi određenih izjava koje je izneo ministar spoljnih poslova na sastanku Jadransko-jonske inicijative u Zagrebu pre mesec dana, kada je izjavio da između Republike Hrvatske i Republike Srbije postoje određena pitanja o kojima se mora raspraviti, a posebno o pitanju etničkog čišćenja Srba iz Republike Srpske Krajine, Republike Hrvatske, u periodu od 1991-1995. godine. Posle te izjave u Hrvatskoj je usledila prava salva kritika na izjavu našeg ministra spoljnih poslova. Kritike su upućivali od predsednika Mesića, premijera Sanadera, ministara u Vladi, predstavnika političkih stranaka, institucija itd. S druge strane, srpska javnost, a posebno ministar spoljnih poslova, zaćutali su. Postavljam pitanje, da li je ministar spoljnih poslova koji je izašao sa ovim tvrdnjama govorio neistinu, da ne kažem da je lagao. Ako je lagao, to je kleveta protiv jedne države ili se radi o stvarnim činjenicama i događajima u periodu od 1991-1995. godine. Zašto ministar, zašto Vlada o svemu tome ćuti. Stvarna istina je da se u periodu od 1991-1995. godine dešavao ratni zločin genocida i etničkog čišćenja, a to možemo videti iz stenograma presretnutih razgovora između Vesli Klarka i Solane, gde je Vesli Klark jasno i decidirano rekao - naredio sam da se Srbi iz Republike Srpske Krajine, Republike Hrvatske proteraju iz prostora na kojima su živeli, odnosno iz svojih domova. Da li ministar spoljnih poslova, koji sada ćuti, ima pravo da ćuti? Da li svi mi zajedno imamo pravo da ćutimo? Činimo krivično delo, krivično delo i prema nacionalnom pravu i prema međunarodnom pravu. Radi se o najtežim oblicima krivičnih dela, to je ratni zločin genocida i etničkog čišćenja nad jednim narodom. Samo da vam kažem da je u ratu od 1991-1995. godine... (Predsednik: Vreme.)... poginulo 7.000 Krajišnika, da je 15.000 ranjenih, 800.000 proteranih, 35.000 stambeno-poslovnih i industrijskih, poslovnih objekata opljačkano, uništeno i zapaljeno, na 10-tine crkava i drugih objekata, stanova u društvenom vlasništvu ...
Hoćete li da privedete kraju?
Molim vas, produžite mi, jer nisam mogao u početku, dva minuta sam izgubio.
Dobili ste minut i po više.
Hvala. Javiću se kasnije.
Gospodin Vladan Batić ima reč. Izvolite. Molim vas, dogovor je da bude tako, gospođica Nataša je dala saglasnost u ime svih vas, ako se dogovorimo mi u predsedništvu. Izvolite.
Gospođo predsednice, pretpostavljam da ste vi juče ispod lipe u Požarevcu doživeli nirvanu, da ste sada potpuno opušteni i da vam se verovatno javlja ono što je nekada zagovarao vaš večiti predsednik, a to je jedna mržnja, inat i sve ono što je protiv Evrope, evropskih integracija i zapadnog sveta. Pre četiri sata predložio sam vam da, u skladu sa odredbama člana 98. Poslovnika, prekinete ovu sednicu ili napravite pauzu, jer očito nema uslova za rad najvišeg predstavničkog tela. Ovde se upravo ne zna ko koga predstavlja. Najviše zakonodavno telo, na čijem ste vi čelu, raspravlja o svemu i svačemu, ali ne raspravlja ni o kakvom zakonu i tako tri dana. Podsetiću vas da nije započeta prva tačka dnevnog reda, da ste prekršili odredbu člana 85. stav 4. Poslovnika o radu Narodne skupštine i prema tome niste mogli ni najaviti produžetak rada sednice posle 18,00 časova, nije počela rasprava o Predlogu zakona. Gospođo predsednice, vi tretirate narodne poslanike kao svoje pacijente. Vi ovde demonstrirate nekakvu kolektivnu terapiju. Ovo liči na teatar apsurda. Tri dana to traje. Zašto ne kažete pošteno, vi ste za to najodgovorniji, koliko košta jedan radni dan parlamenta, 70, 80 hiljada evra, za tri dana potrošeno je preko 200.000 evra. Zašto? Zato što vi uporno pokušavate sve da nas pretvorite u mazohiste. Jasno je da rasprave o tačkama dnevnog reda neće biti dok se ne razreši enigma Skupštine grada Beograda. Ona se na ovaj ili onaj način mora razrešiti u utorak. Ili ćete sačekati razrešenje pre utorka, pa zakazati sednicu kada se ta dilema ili enigma razreši, ili zakažite nastavak ove sednice za sredu, kada će se steći mogućnosti za raspravljanje i odlučivanje po predloženom dnevnom redu. Sve ostalo je potpuno apsurdno. Vi to znate, svi mi to znamo, svi to znaju, i onda, svesno ili nesvesno, namerno ili nenamerno, svi učestvuju u tom teatru apsurda koji nije, nažalost, ni najviše predstavničko, ni najviše zakonodavno telo, nego podseća, rekao bih, da ne zvuči mnogo pejorativno, na varijete Kolorado.
Htela bih još jedanput da vas podsetim da je do sada 44 poslanika dobilo reč, a koji su reklamirali povredu Poslovnika Narodne skuupštine, da se prijavilo još 27 njih i da sam primenila stav 4. člana 85. kada sam dala ovo obrazloženje kao razlog za produžetak rada. Za reč se javio gospodin Milan Avramović. Izvolite.
Dame i gospodo narodni poslanici, pošto je u prepodnevnom delu ili prvom delu popodnevnog zasedanja predsedavala gospođa Čomić, nije mi dala mogućnost da završim svoju misao i zbog toga sam se javio ponovo po Poslovniku. Dakle, radi se o opštini Štrpce. U opštini Štrpce je predsednik Opštinskog odbora DS Štrpce, gospodin Stanko Jakovljević, izrazio svoj problem oko neizlaska iz zgrade i kancelarije u kojoj se nalazi mesto predsednika opštine Štrpce. Ono što je veoma važno jeste da se požalio svim kosovskim institucijama koje su tamo nadležne. Ono što je još važnije jeste da je dobio odluku direktno od Hašima Tačija i ako je bude on prvi primenio, faktički, biće prvi Srbin koji je priznao nezavisno Kosovo. Da je to tako, moraću da pročitam jedan deo iz ove odluke Hašima Tačija, koji kaže: ''Uzimajući u obzir, prema članu 6. stav 2. Sveobuhvatnog predloga o rešavanju statusa Kosova od 26. marta 2007. godine i ustavne odredbe, odnosno stav 123. tačka 4. i član 5. stav 2. Zakona o lokalnim izborima, Vlada Republike Kosova potvrđuje izvršne odluke Specijalnog predstavnika generalnog sekretara, Zakona o lokalnim izborima Republike Kosova...'', pa se navode brojevi, ''... ostaju i dalje na snazi, odnosno odbornici skupština opština i predsednici opština, navedenih u gore navedenim odlukama, nastavljaju njihovo funkcionisanje do inaugurisanja novih skupština opština i izbora novih predsednika''. Dakle, šta je suština u ovoj odluci koju je potpisao Hašim Tači? Suština je da, ako ovaj gospodin iz vrha DS, Stanko Jakovljević prihvati produženje mandata Hašima Tačija, koji se poziva na odluku Ustava Kosova, koji je faktički nelegalan, biće prvi Srbin koji je priznao Kosovo i Metohiju kao celinu, kao zemlju i njen Ustav. Zbog toga vas molim da skrenete pažnju, prvo, unutar redova DS, da se to ne radi, jer je veoma važno, jer je to opština na Kosovu i Metohiji. Isto tako se dešava i u opštinama Leposavić, Zvečan i Zubin Potok, gde su ovi predsednici opština odbili ovo obrazloženje ili ovu odluku Hašima Tačija. Druga stvar, u skladu sa članom 226, jeste na centralnoj opštini Savski Venac, ovaj famozni predsednik Skupštine grada Beograda gospodin Branko Belić je predsedavao i Skupštinom opštine Savski Venac i sebi protivzakonito napravio neke privilegije. Odavde tražim od ministra za lokalnu samoupravu da proveri da li je ispoštovan član 39. Zakona o lokalnoj samoupravi, u kome kaže da predsednik skupštine ima zamenika koji ga zamenjuju u slučaju njegove odsutnosti i sprečenosti da obavlja svoju dužnost. Oni su tamo, raspodelom sa LDP i G 17, stavili sebi više zamenika, više članova Opštinskog veća i zbog toga je neophodna provera Ministarstva i poništenje ove sednice.
Ministarstvima za Kosovo i za lokalnu samoupravu biće upućena vaša pitanja i odgovoriće vam. Ima reč gospodin Aligrudić.
Citiram član 85. Poslovnika stavove 4, 5. i 6. ''Izuzetno, predsednik Narodne skupštine može odlučiti da se sednica Narodne skupštine održi i drugim danima, odnosno da Narodna skupština produži rad i posle 18,00 časova, ukoliko za to postoje opravdani razlozi koje predsednik saopštava narodnim poslanicima''. Stav 5: ''Predsednik može produžiti rad Narodne skupštine i posle 18,00 časova, i to samo do završetka rasprave u načelu, odnosno u pojedinostima, o započetojtački dnevnog reda''. Stav 6: ''O produženju sednice posle 18,00 časova predsednik je dužan da obavesti Narodnu skupštinu najkasnije do 16,00 časova na dan održavanja sednice za koju predlaže produženje rada''. Iz ovoga proističe nedvosmisleno sledeće: prvo, produženje posle 18,00 časova je izuzetak za koji moraju postojati opravdani razlozi. Uvek i u svakom slučaju u pitanju je generalno pravilo. Da bi to pravilo moglo da se primeni, ključ za to daje stav 5. i kaže: da bi se primenilo pravilo iz stava 4, da bi se produžila rasprava posle 18,00 časova, može da se produži samo do završetka rasprave u načelu ili u pojedinostima o započetoj tački dnevnog reda. Znači, prethodno je morala da započne tačka dnevnog reda da biste generalno pravilo iz stava 4. primenili. To što vi niste pravnik, to razumem, ali imate pravnika koji sedi do vas i tumači vama Poslovnik. Prema tome, morate to da znate, kako se odnosi specijalno pravilo prema opštem, koje se primenjuje da leks specijalis derogat leks generali. To je poznato pravilo. U okviru jedne iste norme specijalno pravilo menja opšte pravilo u delu u kojem ga derogira. Prema tome, morate znati da ste vi obavezni, prema stavovima 5. i 6, bez obzira na generalno pravilo iz stava 4. Niste u pravu, gospođo predsednice Narodne skupštine. Drugo, uopšte nije jasno šta vi, zapravo, želite da postignete time, šta je suština ovoga što radite? Čuo sam po hodnicima šta vam je namera i sada vas molim da mi potvrdite da li je to tačno ili nije. Čuo sam, navodno, da želite produženjem rada posle 18,00 časova da nas uvedete u vampirsku sednicu duboko u noć, možda do zore, ne bi li se oni koji protestuju, izražavajući svoj politički stav na ovaj način, valjda umorili i ne biste li na taj način dokazali: ili da oni nisu sposobni da drže politički tempo onoga što žele da izvedu; ili da dokažete na taj način da opozicija opstruira rad parlamenta. Verujte mi, gospođo predsednice Narodne skupštine, da ni jedno ni drugo nije tačno. Opozicija ovde ne opstruira rad Narodne skupštine, opstruiraju rad Narodne skupštine oni iz vladajuće većine ili političke stranke vladajuće većine i njihovi politički lideri koji su organizovali ovo čudo, ovu nesreću u Skupštini grada Beograda, ovaj drski pokušaj da se nešto što je nelegalno ustoliči kao legalno, da se napravi da je većina 54 umesto 56 od 110. Da ljudi sa neverifikovanim mandatima nastave da konstituišu Skupštinu grada Beograda, da se iz nekog nelegalnog stanja napravi, navodno, legalno stanje, da biste na taj način mogli razobručeno i neometano da vladate direktivama iz jednog centra, iz kuće koja stoji preko puta nas, iz kabineta predsednika države. To je vaš cilj, to je vaša ideja, to vi planirate da uradite. To je ono što niko normalan ne može preći preko toga. Rekao sam na početku, DSS nema ideju da makar i zbog ovako važnog razloga treba blokirati rad Narodne skupštine povredama Poslovnika. Zato se i nismo javljali u većoj meri, ali smatramo da ne treba kritikovati one koji misle da im je to način rada, zato što je ono što traže opravdano. (Predsedavajući: Vreme.) Ako je zaista vaš cilj da od ove skupštine pravite cirkus tako što ćete prelaziti 18,00 časova danas, izmišljati razlog koji ne postoji po Poslovniku, pokušavati da pravite cirkus vampirskom sednicom, verujte mi, ono što smo mi izneli kao razlog za nejavljanje po Poslovniku, pretvoriće se kao razlog za javljanje po Poslovniku, radi podrške onima... [[Isključen mikrofon.]]
Još jednom objašnjenje. Naravno da konsultujem stručnu službu i pravnika koji sedi pored mene, a koji je po funkciji sekretar Skupštine. Član 84. stav 4. kaže da predsednik Narodne skupštine, ukoliko za to postoje opravdani razlozi koje predsednik saopštava narodnim poslanicima, može produžiti rad i posle 18 časova. Sledeći stav je konkretizacija i specijalni slučaj, ne objašnjenje prethodnog stava, da predsednik može produžiti rad i posle 18 časova i to samo do završetka rasprave u načelu o započetoj tački dnevnog reda. Sekretar i stručne službe su me obavestile da imam pravo da, ukoliko za to postoje opravdani razlozi koje sam vam saopštila, a saopštila sam koji su to razlozi, i vaše interesovanje da reklamirate Poslovnik i da praktično treba, molim vas, obrazložila sam u dva navrata. Ako niste zadovoljni ovim odgovorom, takođe želim da vas obavestim da najverovatnije nećemo raditi posle 22 časova večeras, ali ćemo zato sutra raditi. Za reč se javio gospodin Bojan Mladenović.
Dame i gospodo narodni poslanici, javljam se po članu 226. Želim da dobijem odgovor na pitanje kako je moguće da se nakon prekida sednice bira predsednik opštine Voždovac, i to se bira van skupštinske sale, u kancelariji broj 38, gde nemamo uvid u tok glasanja, niti znamo koliko je ljudi glasalo, niti koji su to ljudi. Naime, nastavak sednice koja je trebalo da počne u utorak, 15. 07. u 13 časova, kasnio je više od pola sata. Najstariji odbornik javnom prozivkom je utvrdio da u sali ima 28 od 56 odbornika, tj. da nema uslova za rad, za nastavak sednice jer nema kvoruma. Sednica je prekinuta, sazvaće se za dan ili dva, kada bude bilo većine. Nakon toga, odbornicima DS-a pada na pamet da nasilno nastave sednicu. Najstariji odbornik iz DS-a, koji ujedno i nije najstariji odbornik, sam sebe proglašava predsedavajućim, sam sebe ovlašćuje da nastavi sednicu i daje pauzu od 10 minuta, iako su neki odbornici već napustili skupštinsku salu. Kasnije u toku dana izabran je na nepostojećoj sednici predsednik opštine, i to van skupštinske sale, u kancelariji broj 38. Ispred iste je stajalo obezbeđenje i nije dalo odbornicima opozicije da uđu u istu i da glasaju. Ovo je do sada nezabeleženo, da mogu samo glasati odabrani odbornici odnosno oni koji su za, a ovi drugi po novoj demokratiji nemaju pravo glasa. Na isti način ste izabrali zamenika predsednika opštine, takođe van skupštinske sale, takođe u kancelariji broj 38, sa odbornicima koji mogu da glasaju. Sumnjamo da je bio dovoljan broj glasova za njihov izbor, jer nismo mogli da prisustvujemo istom i ne znamo koliki je broj odbornika glasao. Ovo je velika bruka, pre svega za DS, velika bruka za opštinu Voždovac. Moram da napomenem da je Goran Lukačević došao sa obezbeđenjem opštine, sa obezbeđenjem policije u civilu. Mnogi državni čelnici mogu da mu pozavide na takvom obezbeđenju. Negde oko 18 časova odbornici DS-a i ostali odlaze na prvi sprat opštine, njihovi koalicioni partneri. Odbornici SRS-a ostaju u skupštinskoj sali. Dolazi obezbeđenje i izbacuje naše odbornike, gasi svetlo, zaključava skupštinsku salu i obaveštava nas kako navodno sednice neće biti. Čekamo ispred pola sata, sat, i nakon sat vremena, videvši da podvala nije uspela, silaze odbornici DS-a i njihovi partneri i nastavljaju sednicu. Ovakve podvale nek im služe na čast, do sada su nezabeležene na opštini Voždovac. U toku ove sramne nezakonite sednice, videli smo da je u javnom glasanju učestvovao Predrag Matić, koji nije odbornik, glasao je Mirko Šuman iz G 17 plus, koji nije odbornik, zatim Nemanja Đurđevac, predsednik MZ "Braće Jerković" koji takođe nije odbornik. Imamo video zapis na kojem se sve ovo vidi, koji je predat Okružnom sudu. Da ponovim za kraj, posle prekida sednice, ona nije mogla da se nastavi,sveštoseposledešavalo je nezakonito i sve odluke treba poništiti, a najstariji odbornik treba da zakaže ponovni nastavak sednice. Hvala.
Reč ima gospođa Vjerica Radeta.
Ne znam iz kojeg razloga, gospođo predsedniče Narodne skupštine, svaki put kada neko od narodnih poslanika pomene činjenicu da Haški tribunal namerava da ubije Vojislava Šešelja vi isključujete ton. Zbog toga neću da rizikujem i odmah ću na osnovu člana 225. i 226. Poslovnika da govorim upravo o tome. Dakle, podsećam narodne poslanike i javnost Srbije da je odgovoran zato što se Vojislav Šešelj šest godina nalazi u Haškom tribunalu, i što mu je život ugrožen, i što je haško tužilaštvo i Haški tribunal u očaju jer ne može da dokaže ništa od onog što je napisano ovde u Beogradu u optužnici i namerava da zbog toga ubije Vojislava Šešelja, da bi se na taj način zaštitio integritet tog suda. Odgovoran za to, odnosno saučesnici u tome bili bi ovi žuti diktatori, odnosno, pre svega, mafijaški premijer Zoran Đinđić. Samo nemojte da skačete kad kažem - mafijaški premijer, jer je malopre jedan od kolega koji je inače bio, ne malopre nego danas u toku dana, koji je inače bio član Vlade Zorana Đinđića, rekao da bi gospođa Đukić trebalo mene da opomene kad kažem da je Zoran Đinđić mafijaški premijer, kaže - jer narodni poslanik nema pravo da iznosi činjenice iz privatnog života. E sad, šta da mu radim kad je čovek bio premijer, moram i taj deo privatnog života njegovog da iznesem. Takođe, vas žute podsećam, da li je bio 15. ili 16. mart 2003. godine kada ste ovde, dok se Đinđić još nije ohladio, birali Zorana Živkovića za premijera, ljubili ste se, pevali, grlili, sa osmehom od uva do uva, mi smo se sa ove strane, tada nas je bilo 23 srpskih radikala, zblažnjavali, nismo mogli da verujemo koliko ste neljudi, nemoralni i kako možete tako da se odnosite prema čoveku koji vam je u to vreme, odnosno do momenta smrti, bio predsednik. Dakle, upozoravamo,pre svega sve državne organe, da se ovih dana vodi hajka protiv svedoka odbrane Vojislava Šešelja, takođe u cilju toga što je krajnji cilj Haškog tribunala, a to je da ubiju Vojislava Šešelja u Hagu, vrši se hajka protiv tih ljudi, hoće da im uzimaju pasoše, privode ih u ovaj vaš Specijalni sud, vaši specijalni tužioci i sudije hoće na silu da te ljude odvode u Hag, da bi ih tamo predstavili kao svedoke optužbe, a oni su jasno i glasno, i javno i pismeno, obavestili Haški tribunal da ne žele da budu svedoci optužbe, već isključivo svedoci odbrane Vojislava Šešelja. Takođe vas podsećam da ako biste, ne daj bože, uspeli u vašoj nameri da ubijete Vojislava Šešelja u Haškom tribunalu, srpski radikali vam to, za razliku od nekih, nikada ne bi oprostili. Gospođo Đukić-Dejanović, dozvolite mi, molim vas, samo još jednu rečenicu vezano za primenu člana 85. Vidim da se vi ne snalazite i ne zameravam vam, vi niste pravnik, ali sam zgranuta pravničkim neznanjem gospodina Veljka Odalovića koji pokušava da od nas pravnika napravi ono što on očigledno jeste. Pitam se, da li ste vi gospodine Odaloviću prošli pored Pravnog fakulteta, kad možete odvojeno da tumačite jedan stav člana 85. i ne želite da ga povežete potpuno logično sa narednim stavom. Još uvek imate vremena da započnete tu tačku dnevnog reda. Što ste nestrpljivi? Možda je i započnete do 18,00 časova, e onda imate pravo, jer ste u 15,30 časova rekli da ćete nastaviti, ali ste izostavili da kažete - po tački koja bude na dnevnom redu. Ako tako ne uradite, onda ćete imati posla sa Poslovnikom duže nego što ste planirali.
Zahvaljujem. Gospođa Nada Kolundžija se javila za reč. Samo da iskoristim priliku, dakle, sve sadržaje koji su izneti za vaše sumnje, vezane za gospodina Vojislava Šešelja, dostavićemo vladinoj Kancelariji za saradnju sa Hagom.
Gospođo predsednice, narodni poslanici, javljam se po članu 103. Poslovnika o radu Narodne skupštine, koji govori da poslanik ima pravo da govori samo o onome što je na dnevnom redu. Javljam se zbog toga što se ovde uglavnom javljaju po članu 225. i 226. i pri tom svi moraju da znaju da je prednost davanja reči onome ko se javlja po Poslovniku pre svega zbog toga što se time možda sprečava proceduralna greška, koja može dovesti do donošenja odluka koje mogu biti rezultat proceduralne greške, a nikako ne može biti razlog da se, javljajući se po tim članovima, govori o svemu i svačemu, o onome što ni na koji način nije tema rada ove skupštine, nije čak ni nadležnost rada ove skupštine. Molim vas da, shodno ovome što naš posao jeste ovde, a to je da donosimo važne zakonske projekte od kojih zavisi sudbina građana Srbije i da to radimo poštujući jedni druge. Ono što je za nas jako važno jeste da pokušamo da napravimo atmosferu u kojoj na tom poslu radimo zajedno, čak iako nismo na istoj strani. Nema nikakve sumnje da ovo što se danas i juče dešava u Skupštini jeste sprečavanje rada ove skupštine, to je nešto za šta ne postoji opravdanje zbog kojeg vi možete da se opravdate ni svojim biračima niti drugim građanima Srbije. Dakle, danas na dnevnom redu imamo nekoliko možda najvažnijih zakonskih projekata koji su se našli pred ovom skupštinom. Građani Srbije očekuju od nas da mi o tim zakonskim projektima raspravljamo, da suočimo argumentaciju i da na kraju donesemo odluku koja će biti u interesu građana Srbije. Još jednom vas molim i pozivam da u duhu tolerancije, u duhu saradnje u ovom parlamentu koji želimo da razvijamo, ukoliko ne postoji mogućnost za takvu atmosferu, ono što je obaveza jeste da se tada pređe na strogo poštovanje Poslovnika i da se sve zloupotrebe Poslovnika, koje se ovde dešavaju već danima, prekinu tako što će se primeniti Poslovnik upravo onako kako on definiše prava i obaveze poslanika. Hvala.
Zahvaljujem. Reč ima Jerkov Aleksandra.
Poštovana gospođo predsednice, dame i gospodo narodni poslanici i narodne poslanice, reklamiram povredu člana 103. i člana 104, u pitanju je stav 1. Ono što je paradoks i što su građani Republike Srbije imali prilike da primete to je da se danas, juče i prekjuče u ovoj skupštini javljaju da reklamiraju povredu člana 104, koji govori o tome kako je prekršeno dostojanstvo Narodne skupštine, upravo oni koji najviše to dostojanstvo Narodne skupštine krše. Ono što je još interesantno i predstavlja poseban kuriozitet je to što čine poslanici koji, prema evidenciji, nisu uopšte prisutni na ovoj sednici, koji ne žele da se identifikuju prilikom ulaska u salu i zbog toga je veoma čudno zbog čega oni uopšte imaju priliku da učestvuju u radu ove sednice. Ukoliko neko nije u sali, on ne bi trebalo da ima mogućnost da diskutuje po tačkama dnevnog reda, ponajmanje da zloupotrebljava svoje poslaničke mogućnosti. Najgore od svega je što oni sve to čine pod plaštom odbrane demokratskih vrednosti ili demokratije kao takve, kako smo imali nekoliko puta prilike već da čujemo od njih. Poslovnik nijednom poslaniku ne daje za pravo da reklamirajući povredu Poslovnika blokira rad ove skupštine i molim vas samo da kada radite to razmislite o tome koliko svaki radni dan ove skupštine košta građane Republike Srbije, i da počnete da radite svoj posao, a to je da svi zajedno obezbedimo da građani ove zemlje žive bolje. Pred nama su danas na dnevnom redu zajmovi i donacije iz Evropske unije koji su namenjeni infrastrukturi, rehabilitaciji puteva i mostova, pruga. To su projekti koji su namenjeni za izgradnju bolnica. To su projekti za koje postoji potvrda da će oni biti nastavljeni. Ta potvrda će biti prikazana tog momenta kada dozvolite da oni dođu na dnevni red i sprečavajući da oni dođu na dnevni red vi sprečavate zapravo to da građani ove zemlje počnu da žive normalnim životom koji su zaslužili i pred kojim imate tu obavezu. Hvala vam.
Za reč se javio gospodin Srđan Milivojević.
Poštovana gospođo predsedavajuća, dame i gospodo narodni poslanici, građani Srbije, obećavam vam u ime Demokratske stranke, u ime koalicije Za Evropsku Srbiju, u ime parlamentarne većine da će ovaj Sporazum o stabilizaciji i pridruživanju biti donet u ovom domu, uprkos nastojanju opozicije da to spreči. Reklamiram povredu Poslovnika Narodne skupštine, članovi 101. i 103, jer smo se ovde zaista okupili da raspravljamo o ovom sporazumu. Ovaj sporazum je bio jedno od temeljnijih obećanja Demokratske stranke tokom čitave svoje političke borbe, tokom čitavog svog političkog angažmana. Evropsko opredeljenje je zaista opredeljenje i Demokratske stranke, i koalicije Za Evropsku Srbiju i parlamentarne većine. Reklamiram povredu Poslovnika Narodne skupštine, član 101, jer u ovom parlamentu se vrlo prostačkim rečnikom, vrlo bahatim i osionim rečnikom oslovljavaju tragično nastradali predsednici Demokratske stranke, reč je konkretno o predsedniku Vlade dr Zoranu Đinđiću. Zaista želim da ovaj parlament uzdignemo na jedan viši nivo. Sad pitam konkretno vas, kolege radikale, na šta bi ličilo to kada bih izašao i kazao da ste vi crno zločinačko udruženje i crno zločinačko preduzeće. Na šta bi ličilo to kada bih rekao da je vaš potpredsednik Vlade zločinac Vojislav Šešelj i vaš zločinački šef stranke Vojislav Šešelj? Neću to da kažem. Lično kao Srbin, kao građanin Srbije navijam da se Vojislav Šešelj vrati iz Haga. Vas ću da podsetim, gospođo Radeta, kako ste se radovali kada ste ga ispratili u Hag i licitirali ko će sada da nasledi stranku, i terali ga da izdrži štrajk glađu, ne bi li ga što pre ubili tamo u Hagu, vi lično. Sada vi ovde njega branite. Nemojte tako da ga branite, molim vas. Nemojte da branite ni Srbiju na takav način, jer zaista to je neprimereno da tako komuniciramo u ovom parlamentu. Zaista ću s poštovanjem da govorim o vama i o vašem predsedniku. Želim da se on ovde vrati, gospodine Tomislave Nikoliću, dosadilo nam je vas da pobeđujemo. Hoćemo njega da pobedimo, jer imamo snage za to. Žao nam je, vi ste harizmatični gubitnik koji nema šta da traži u trci s nama. Ali, građani Srbije, zaista vam obećavam da parlamentarna većina ima snage da se jezikom argumenata i činjenica suprotstavi jeziku nagomilane bahatosti i primitivizma. Kad dođe vaš red čuću, gospodine Todoroviću, javio sam se pre vas. Mogu vaši, ako hoće, da odustanu. Dakle, građani Srbije, jezikom argumenata i činjenica suprotstavićemo se jeziku nagomilane bahatosti i primitivizma. Srbijom neće upravljati onaj ko ima poganiji jezik, jače mišiće i bolji snajper, već onaj ko ima kvalitetniji program, onaj ko ovakve korake ka Evropi usmerava ka vama i onaj ko savladava sve prepreke ka Evropi. To je koalicija Za evropsku Srbiju.
Za reč se javio gospodin Tomislav Nikolić.
Dame i gospodo narodni poslanici, razumem otpor vladajuće većine prema ovom našem ponašanju, ali samo se stavite u ulogu polovine građana Srbije koju predstavlja ova strana ovde. Vi u celoj Srbiji izazvaste rat među nama. Vi biste hteli sada da izađemo na ulice da ratujemo jedni između drugih, a vi ovde mirno da se smejete i baškarite ovde. Vi rasturate formirane lokalne vlasti jer ste pritisli svog novog koalicionog partnera da rastura svuda koaliciju sa SRS. Vi izazivate sudove da razmišljaju hoće li biti reizabrane sudije koje danas presuđuju u nekim sporovima. Vi grubo i bahato formirate nove opštinske vlasti. Ako vam se sviđa najstariji predsedavajući sviđa, ako se ne sviđa radite bez njega. Kada to urade u nekoj drugoj lokalnoj samoupravi, vi pošaljete policiju. Sada imate i policiju koja je zbunjena, ne zna šta se ovo dešava. Udružili se svi da tuku predstavnike SRS. Zašto? Što smo bili tu blizu negde uz vas na izborima. Kada ste vi to doživljavali od nas? Kada vam to nismo rekli da ste pobedili, izvolite preuzmite vlast? Kada se to desilo? U kojoj mesnoj zajednici vam to nismo dozvolili? Šta vam je ljudi? Hoće se sruši svet ako su građani sastavili koaliciju u kojoj vi niste? Šta će to da bude loše? Sada sam doživeo da me ovde ova mlada koleginica upozorava šta su interesi Srbije, a njen predsednik je rekao da ste vi takvi kriminalci da je morao da pojede g. da bi glasao za vas, a ja to neću da radim. Hoću da se borim za slobodu i za demokratiju. Neka jede g. ko može da jede g. i da se bavi politikom. To je bila naslovna stranica jednih dnevnih novina, izjava vašeg predsednika. Prošli put je zapušio nos da bi glasao za DOS da bude na vlasti, a danas je pojeo g. Šta će treći put da bude? Pustite demokratiju da se razvije, nemojte da je gasite u korenu, nemojte da je suzbijate, da je uništavate. Osam godina gledam te vaše knjige o boljem životu. Osam godina, neće narod više to da čeka, neće više da trpi. Evropska unija, naravno san svakog Srbina, san svakog građanina Srbije. Pod kojim uslovima? To da raščistimo. Ne može po svaku cenu, gospodine Milivojeviću. Ne može bez nas. Je l' će to samo DS da uđe u Evropu, hoće samo njeni simpatizeri da uđu? Šta ćemo sa nama koji želimo da i Kosovo i Metohija budu u Evropi, a u sastavu Srbije? Šta nas, da pobijete, da nam ne date da držimo ovde govore za skupštinskom govornicom, zato što biste vi po svaku cenu. A kada u Evropu? Kada će da umre Karadžić? Kada će da umre Mladić? Kada ćete da ispunite uslove Haškog tribunala? Zašto vam skrećemo pažnju na Haški tribunal? Piše da je to uslov za tu vašu knjižurinu, uslov saradnja sa Haškim tribunalom. Šta radite u pogledu saradnje sa Haškim tribunalom? Kom građaninu Srbije ste pomogli da se tamo brani, pa neka dokaže, kako vi rekoste, svoju nevinost, kao da se nevinost na sudovima dokazuje. Ponašate se potpuno kao da su to građani neke druge države. Jedva čekate da budu osuđeni, jedva čekate da budu sklonjeni. Kako pričate o štrajku glađu, ima li išta svetije nego da čovek pokloni svoj život u borbi za svoje ideale? Šta smo mi trebali da radimo? Niti smo ga odgovarali, niti smo ga nagovarali, to je bio njegov lični izbor. Ko se prepirao na aerodromu? Ovolicku decu ste mu ostavili u Beogradu bez roditelja. Ko se to prepirao da preuzme stranku? Kako vas nije sramota? Prepirali ste se vi. Dva dana posle Đinđićeve smrti ovde su se ljubili ministri iz DS kada je izabrana nova vlada. Baš vas je bilo briga što je trebalo bar u pijetetu, u miru da se raziđete. Ne, vi ste se cmakali ovde. Nismo mi lošiji ljudi od vas. Građani neka odluče ko je bolji. Šta biste vi to hteli? Kada nema dovoljno koalicionih partnera, onda ste otkupljivali ljude iz drugih političkih stranaka. Nema stranke koja je ostala celokupna u mandatu u kome je izabrana sa brojem poslanika da niste oteli bar jednog, dvojicu, trojicu, kolko vam treba. Nema poslaničke grupe da nije morala za novac da istrčava iz sale i da se vraća u salu kada treba. Ostali samo radikali. Nismo se dali, otimali ste i nama. (Predsednik: Vreme.) Evo, završavam. Gde su sada ti ljudi koji su napuštali radikale? Ne idu ulicom. Za koga su se prodali? Za vas, za vaše cementare, za vaše šećerane, za vašu prodaju NIS-a, Elektroprivrede. Evo ga ovde ovaj Đelić. Pre dve godine koncesija, koncesija, danas kaže - krađa je koncesija. Bio u Vladi i tada i sada.
Reč ima gospodin Petar Jojić.
Dame i gospodo narodni poslanici, javljam se po Poslovniku, u smislu odredaba članova 225. i 226. Poslovnika Narodne skupštine Republike Srbije. Postavljam Vladi pitanje i tražim odgovor. Pošto Opšta deklaracija o pravu čoveka u članu 8. propisuje da svako ima pravo da ga nadležni nacionalni sudovi efikasno štite od dela kršenja osnovnih prava koja su mu priznata Ustavom ili zakonima, ovo pitanje je usko vezano za osnovne slobode svakog građanina, a u vezi s tim postavljam pitanje šta je Vlada učinila od momenta saradnje sa Haškim tribunalom do današnjeg dana? Da li je ijednom Srbinu Vlada Republike Srbije pružila bilo kakvu zaštitu? A s druge strane poznato vam je, danas je u više navrata od strane narodnih poslanika SRS istaknuto, da je život prof. dr Vojislava Šešelja ugrožen u zločinačkom Haškom tribunalu. Dame i gospodo, znate kako su isporučeni, kako vojno, tako i političko rukovodstvo Republike Srbije. Da vas podsetim da su Slobodana Miloševića ubili u Haškom tribunalu. A da pitam Vladu zašto nije sahranila Slobodana Miloševića na mestu gde je trebalo da ga sahrani? Da pitam sada socijaliste da li će Slobodana Miloševića ostaviti tamo gde je sahranjen ili neće? Pošto sam u timu za odbranu prof. dr Vojislava Šešelja, raspolažem brojnim činjenicama vezanim za optužnice koje su pisane u Beogradu. U Beogradu je pisana prva, druga, treća i izmenjena četvrta optužnica protiv prof. dr Vojislava Šešelja za navodne počinjene ratne zločine. Haški tribunal i njegovi saučesnici iz vladajuće garniture u Republici Srbiji nisu do sada mogli da pronađu i da pruže nijedan relevantan dokaz da je Vojislav Šešelj počinio i običan prekršaj, a ne krivično delo, a pogotovo ne bilo kakav ratni zločin. (Predsednik: Vreme, gospodine Jojiću.) Dame i gospodo, SRS upozorava javnost, skreće pažnju Haškom tribunalu, pošto nemanikakvih materijalnih dokaza, prof. dr Vojislav Šešelj mora biti oslobođen. S obzirom da su se našli u teškoj situaciji,vrše pritisak na svedoke, čak hapse svedoke koji su predloženi i koji su se izjasnili da budu svedoci odbrane prof. dr Vojislava Šešelja. Ovo u međunarodnom pravu i ni u jednoj državi nije zabeleženo da neki sud hapsi svedoke i to svedoke odbrane. Eto vidite, naša Vlada SRS i stručnom timu ne pruža dovoljno podataka koje tražimo, a dužna je Vlada da sve podatke koje tražimo pruži stručnom timu za odbranu prof. dr Vojislava Šešelja, isto onoliko dokaza, onim putem i u onom obimu, bez obzira da li se radi o tajnim, strogo poverljivim ili državnim tajnama. Moraju nam dati, ali ne dobijamo blagovremeno i zbog toga postavljam pitanje Vladi - kada će da poštuje Zakon o saradnji sa Haškim tribunalom i da građani budu pred zakonom jednaki?
I ovaj stenogram će biti dostavljen Vladinoj kancelariji za saradnju sa Haškim tribunalom. Reč ima narodni poslanik Branko Ružić.
Poštovana predsednice, poštovano predsedništvo, dame i gospodo narodni poslanici, zaista vas molim, legitimno je iznositi svoja politička htenja, ali vas molim da ne zloupotrebljavate niti porodicu Milošević, niti pokojnog Slobodana Miloševića za vaše političke svrhe. Slobodan Milošević je sahranjen u dvorištu svoje porodične kuće po želji porodice. Haška epizoda, koja je veoma bolna za čitav srpski narod, jeste nešto čime se bavimo svih ovih godina. Kao što znate, jedini političar, predsednik države raniji, koji je izručen Haškom tribunalu protivno Ustavu SRJ tada i Ustavu Republike Srbije, bio je upravo Slobodan Milošević. Nakon toga je donet Zakon o saradnji sa Haškim tribunalom. Ono što je vaše pravo, ne želim ni na koji način da u to ulazim. Svi naši građani koji se nalaze pred Haškim tribunalom zaslužuju svu podršku državnih organa, pa i gospodin Šešelj, a oni koji su tamo izručeni ili dobrovoljno otišli, zaslužuju svu podršku i pravnu pomoć, kao i njihove porodice, i ove Vlade Republike Srbije. Ali vas molim da ne zloupotrebljavate ime Slobodana Miloševića, jer ste politički profit na njegovom imenu već uzeli.
Gospodin Mirko Munjić ima reč.
Poštovano predsedništvo, dame i gospodo narodni poslanici, da vuk dlaku menja, ali ćud nikada, pokazujete to brojnim primerima širom Srbije. Samo ću reći jedan primer iz svog okruženja. Poštovani narodni poslanici, siguran sam da je zaista malo vas koji nisu nikada čuli za banjsko lečilište Gornja Trepča, koje se nalazi 18 kilometara udaljeno od Čačka. To banjsko lečilište, nekada nazvano "Atomska banja", po zaista lekovitim svojstvima vode koju ima, neko sada želi da proda nekom tajkunu, zna se, ima indicija, zna se i ko želi da proda i kome to banjsko lečilište treba da se proda. Poštovani građani, samo da vas podsetim da se tamo u Gornjoj Trepči pacijenti leče od mnogih bolesti, od hroničnog reumatizma, Bahterevljeve bolesti, reumatoidnog artritisa, od degenerativnog reumatizma. Banjski uslovi i lekovita voda jako pogoduju neurološkim i neuropsihijatrijskim pacijentima obolelim od multipl skleroze, cerebralne paralize, Parkinsonove bolesti, depresije, neuroze, stanja posle preživelog moždanog udara, kao i bolesti kardiovaskularnog sistema. Temperatura vode od 27 do 30 stepeni jako pomaže i povoljno utiče na srce i krvne sudove, regulaciju krvnog pritiska, pa se preporučuje pacijentima da dnevno piju 1,5-2 litra ove vode. Tu i takvu banju neko želi da proda. Postoje jako izražene indicije da, pored toga što želi da se proda ta banja, promeniće se i osnovna delatnost te banje. Umesto lečenja pacijenata, koje je osnovna delatnost ovog banjskog lečilišta, neko želi da promeni ovu delatnost i da se bavi flaširanjem i prodajom ove vode. Uzalud je i to što u ovoj banji nisu rešeni ni imovinsko-pravni odnosi. Naime, od 1908. godine banja je bila vlasništvo pravoslavnog manastira Vujan, da bi komunisti 1945. godine, odlukom Narodnog odbora FNRJ, preneli ovo banjsko lečilište na lokalnu samoupravu. Dakle, ono što komunisti i ono što Turci nisu uradili, želi da učini ova vlast. Želi da ovo banjsko lečilište proda nekom tajkunu i da promeni delatnost. Znači, sprezi tajkuna i vlasti nije sveta ni SPC, ni njeni manastiri, apsolutno ništa. Zato postavljam pitanje po članu225. i 226. Poslovnika - zašto je po ubrzanom postupku za privatizaciju započet postupak za prodaju Banje Gornja Trepča, uprkos tome što je ista bila skinuta sa liste za prodaju i obaveštenja Direkcije za restituciju da se kod nje vodi postupak poravnanja između SPC i sadašnjeg korisnika. Pod dva, zašto su prvo prihvaćeni, pa naprasno promenjeni uslovi u delu koji se odnosi na promenu delatnosti, a koji je sa pet godina smaknut na dve godine. Nama iz SRS ostaje da, uz pomoć građana Srbije, otkrivamo i nadležnim organima prijavljujemo i javno žigošemo sve vaše kriminalne i mafijaške aktivnosti. A kada srpski radikali preuzmu punu odgovornost za politička, socijalna i druga dešavanja u ovoj zemlji, građani Srbije će videti kako radi poštena i odgovorna vlast.
Gospodin Marković ima reč.
Dame i gospodo narodni poslanici, reklamira povredu člana 104. Poslovnika, stav 1, gde kaže - narodni poslanici su dužni da poštuju dostojanstvo Narodne skupštine. Dame i gospodo narodni poslanici, svi narodni poslanici su dužni da poštuju dostojanstvo. Dostojanstvo Narodne skupštine se čuva izjavama sa ove govornice, dostojanstvo Skupštine se čuva i izgledom i oblačenjem. Mislim da postoji pravilnik u Narodnoj skupštini koji je donet i koga moraju da se pridržavaju i novinari koji dolaze ovde,pa novinarka koja obuje sandale umesto cipela ne može da uđe u parlament. Istovremeno, nama narodnim poslanicima SRS spočitavaju nepoštovanje dostojanstva Narodne skupštine zato što se javljamo po Poslovniku, poslanici koji dolaze golih stomaka ovde. Tražim od predsednice Narodne skupštine da o tom delu Poslovnika povede računa, jer je krajnje nepristojno. Mi smo vraćali Mlađana Dinkića odavde kada je dolazio u farmerkama, a za ovu govornicu izlaze poslanici iz jedne političke stranke obučeni onako kako se ide na plažu. Kada jednom budemo prešli na 1. tačku dnevnog reda, na Sporazum o stabilizaciji i pridruživanju, onda ćemo morati da porazgovaramo o nekoliko članova ovog sporazuma na koje već kroz pozivanje na Poslovnik sve vreme ukazujemo. Dame i gospodo narodni poslanici, građani Srbije, ovog trenutka u Hagu se priprema političko ubistvo, ubistvo Vojislava Šešelja, predsednika SRS, jer mu nisu mogli ni pravno, ni politički, ni moralno doakati, i pokušavaju na ovaj način - onog istog Vojislava koga je vaš mafijaški premijer poslao u Hag, u dogovoru sa Karlom del Ponte. Kaže - čitaj knjigu, vodite Šešelja u Hag i nemojte više da ga vraćate. Danas pokušavate da ga više ne vratite. To bi bilo trinaesto ubistvo. Dvanaesti je bio pokojni Slobodan Milošević, bog da mu dušu prosti. Srpska radikalna stranka se sa potpunim pijetetom odnosila prema toj smrti, prema toj žrtvi i prema tom ubistvu. Neću, gospodine Ružiću, da govorim ništa o tome ko je duvao balone u to vreme, ali nemojte SRS spočitavati ništa što se tiče Slobodana Miloševića. Njemu laka zemlja, a vi radite kako mislite. (Predsednik: Vreme.) Završavam, što se tiče obaveza Srbije, države Srbije, prema onima koji su isporučeni Haškom tribunalu, ova država mora konačno da vrati na snagu onaj zakon koji je vaš žuti Ustavni sud poništio da haškim optuženicima pomogne u odbrani i da porodicama pomogne da izdrže tu torturu do 2008. godine. Ako bog da, te Rusija, kako je najavila, glasa, odnosno stavi veto na produžetak rada Haškog tribunala.
Zahvaljujem. Konstatujem da nema volje značajnog broja poslanika da radimo po dnevnom redu i zbog toga prekidam sednicu i nastavljamo u ponedeljak u 10,00 časova. Poštovane dame i gospodo narodni poslanici, nastavljamo rad Četvrtog vanrednog zasedanja Narodne skupštine Republike Srbije u 2008. godini. Na osnovu službene evidencije, konstatujem da sednici prisustvuju 144 narodna poslanika. Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice u poslaničke jedinice elektronskog sistema za glasanje. Konstatujem da je primenom elektronskog sistema za glasanje utvrđeno da je u sali prisutno 106 narodnih poslanika. Stekli su se uslovi za početak rada. Obaveštavam vas da su sprečeni da sednici prisustvuju sledeći narodni poslanici: Mladen Grujić, Radojko Obradović i Dragoljub Mićunović. Nastavljamo rad. Prelazimo na 1. i 2. tačku dnevnog reda: – PREDLOZI ZAKONA O POTVRĐIVANjU SPORAZUMA O STABILIZACIJII PRIDRUŽIVANjU I PRELAZNOG SPORAZUMA O TRGOVINI I TRGOVINSKIM PITANjIMA IZMEĐU EVROPSKE ZAJEDNICE I REPUBLIKE SRBIJE (zajednički jedinstveni pretres) Po Poslovniku, izvolite.